
PAPPILAN HELE

I

Hän oli juuri kotitorpastaan tullut pappilaan
palvellaksensa siellä välipiikana, eli missä työssä
kulloinkin tarvittiin. Sellaisena hän tulisi saamaan
vähän oppia monenlaisessa työssä ja saattaisi sitten,
jos hänestä pidettiin, saada varsinaisen työalan
seuraavana vuotena, joko karjakkona, keittäjänä tai
sisäkkönä, mihin vain nähtiin parahiten sopivan.

Toukokuun ensi päivänä hän astui reippaana kyökin
ovesta sisään, sanoen äänellä, joka oli korkeassa
diskantissa:

— Päivää!  Keittäjä Maija meni ilmoittamaan
ruustinnalle, että uusi palvelustyttö oli tullut.

Ruustinna tuli kyökkiin.

— Päivää! -- sanoi Hele yhtä ääntevästi kuin
ennenkin, ja lisäsi vielä: Terveisiä meidän kylästä.

Ruustinna pyysi häntä kammariinsa ja sanoi toivovansa,
että hänestä tulisi hyvä palvelija, joka kauan
menestyisi pappilassa.

Nuori kahdeksantoistavuotias neiti tuli sisälle; hänelle
toisti Hele taas tervehdyksensä entiseen tapaan.

Pappilan Anni neiti, joka Helsingissä oli koulua
käynyt kunnes pääsi ylioppilaaksi, ei ollut tottunut
näkemään tuollaisia kansanlapsia.

Sisäkkö, Saara, oli tullut vallesmannilta, ja
keittäjä oli pappilassa ollut monta vuotta. He osasivat
käyttäytyä hienosti, mutta tämä yksinkertainen
maalaistyttö oli hänestä aivan kömpelö.

Anni koetti kuitenkin jutella tytön kanssa ja kysyi
pitkäkö matka heiltä oli pappilaan.

— Jaa, meidän kylästäkö? -- kysyi Hele.

— Niin, sinun kodistasi.

— Kymmenen kilometriä.

— Tulit kaiketi hevosella?

— En, Jalkasin vain tulin.

— Niin pitkän matkan, olet kaiketi hyvin väsynyt?

— Mitä pihkaa, ei tämä pitkäkään matka ole.

— Onhan se.

— Ei, kun ei ollut mitään kannettavaa.

Tulin kuin lehti tuulessa vain. Kamssuni tuodaan
hevosella, kun pyhänä kirkkoon kodistani tullaan.

— Anni, -- sanoi ruustinna, -- mene neuvomaan Helelle,
miten hänen tulee vuoteet kohentaa ja suoria. Toivon,
että Hele tarkoin tekee, kuten neuvotaan.

--sivu--

— Kyllä ainakin koetan, ja minä olen hyvä oppimaan
ja hyvämuistoinen myöskin.

— No niin, sitä kyllä pian saamme kokea.

Olet liian läheinen kiittämään itseäsi.

— Kukas kissanhännän nostaa ellei kissa itse, kun ei
ole ketään tässä, joka Helen tuntisi.

— Kuitenkin on siivompaa olla itsestään
puhumatta. Parempi nöyrästi odottaa, kunnes tullaan
avujasi kokemaan.

— Kiitoksia, kyllä koetan ottaa vaaria ruustinnan
neuvoista. Tuletko Anni nyt opettamaan minua?

— Vielä tahdon neuvoa sinua toiste sanomaan: tuletteko
Anni neiti nyt minua neuvomaan.

Sillä tavalla sinun tulee neidille sanoa, sellainen on
yleinen tapa ja se kuuluu kauniimmalta.

Voi minkälainen pöllöpää minä täällä olen,
kun kaikki on niin uutta.

Hän meni Annin mukana, mutta kun Anni palasi äitinsä
luo, valitti hän, että se Hele on hirveä. Jollei hän
olisi niin rohkea ja jospa hän edes ymmärtäisi olla
vaiti, niin häntä paremmin sietäisi, mutta kun hän
on noin itserakas.

— Kaikki tuo ilmaisee vain, että hänellä on
suora, vilpitön luonto, vakuutti ruustinna. -- Hänen
vanhempansa tunnen ja olen vakuutettu, että ovat
tyttärestään kasvattaneet

rehellisen tytön. Ulkonaiset avut ovat kyllä hyvät ja
miellyttävät, mutta ne ovat helposti saavutettavissa;
oikea rehellisyys ja vilpittömyys sitä vastoin ovat
kalliita helmiä, joita ei helposti saada, ellei niitä
lapsuudessa ole kasvattajat sydämmeen juurruttaneet.

Toivon Helessä löytyvän nämät avut.

— Hän käyttää niin rumia voimasanoja.

— Hän pääsee niistä pikemmin kuin luulet, sillä
hän on jo ensi päivänä havainnut, että hänellä on
paljon opittavaa. Itserakas ei sitä huomaa.

Seuraavana päivänä Hele tarkasti teki kaikki
tehtävänsä, kuten häntä oli neuvottu.

Nyt oli lauvantaipäivä, ja tyttö tuli sisälle suurta
pesusoikkoa kantaen käsissään. Soikko oli täynnä
vettä.

— Mitä nyt aiot? -- sanoi Saara.

— Aion paikkoja pestä, kun on lauvantai.

— Ei tässä tarvita noin suurta astiaa, sanoi Saara,
-- täällä kun on maalatut lattiat.

— Saara antoi tytölle pienemmän astian, ja tämä
alkoi työnsä ja pesi tarkoin akkunat ja joka nurkan
ja pielen, jotta kyllä näkyi, että hän oli oppinut
puhtauteen.

Pyhänä kysyi ruustinna palvelijoiltansa kumpi heistä
menisi kirkkoon, Maija vaiko Saara, sillä jommankumman
täytyi jäädä kotiin päivällistä laittamaan.

— Minä jään kotiin, -- sanoi Hele, -- kun

veljenikin tuo kamssuni tänne, ja kyllä minä ruokaa
laitan, kun ruustinna vain vähän neuvoo, miten täällä
sitä tehdään.

Maija nauroi ja ruustinnakin vähän hymyili, mutta
sanoi sitten:

— No saatathan koettaa, kyllä minä neuvon, tehdään
vain perunasosetta ja käristettyä sianlihaa sekä
mustikkakeittoa ja ohukaisia.

— Kyllä minä niitä osaan laittaa, -- vakuutti Hele.

Maija ja Saara pääsivät kirkkoon, mutta Maija katseli
vähän nyrpeämielisenä Heleä; hän ei pitänyt siitä,
että tämä tyttö noin helposti luuli voivansa tehdä
hänen arvokasta työtään.

Hele laittoi ruokaa ilomielisenä, lauloi ja rallatteli
välillä ja ennätti hyvin. Kun mustikkakeitto oli
valmista, vei hän sitä kupilla ruustinnan maistettavaksi
ja kysyi oliko siinä oikea maku, vai tarvitsiko se
mitään lisää?

Se on aivan hyvää, -- vastasi ruustinna.

— Kyllä koetin tarkoin tehdä kuten ruustinna neuvoi,
-- vakuutti tyttö.

Helen kodin, Laiteen naapuritorpan poika toi Helen vähät
vaatevarat ja raamatun, jonka hän oli rippikoulussa
lahjaksi saanut, ja muutamia muita kirjoja, joita
hänellä oli.

Äiti oli pannut kaikki pieneen sievään arkkuun, jonka
hän oli lahjoittanut Helelle, ja

tyttö iloitsi arkusta, sillä hän ei tietänyt, että
äiti hänelle oli sellaisen toimittanut.

— No oi, sitä äitiä, onpa hän minulle lahjan
antanut. Katsokaapas! -- sanoi hän ruustinnalle, joka
juuri tuli kyökkiin. -- Täällähän minulla on oikea
mööpeli, -- ja Hele nauroi heleästi.

Ruustinna sanoi, että Hele keittäisi kahvia tuolle
torpan pojalle, ja kysyi sitten miksikä ei Helen kodista
kukaan tullut.

— Kun minä lähdin kirkolle, niin panivat arkun minun
mukaani, heillä kun on hevosilla taas paljon työtä
huomenna.

— Mattilan Jaska ja minä olemme kansakouluja
rippikoulutovereita, -- sanoi Hele, ja hänen kauniit
silmänsä säteilivät hänen tätä sanoessaan.

Kahvin juotuaan Jaska lähti pois ja Hele rupesi ohukaisia
paistamaan.

Kun kirkosta tultiin, oli ruoka valmista, ja Hele asetti
iloisena ja punaposkisena sekä herrasväelle että
palvelusväelle ruokaa pöytään.

Palvelusväkeä ei ollutkaan pappilan ruoassa muita kuin
kolme palvelijatarta ja vouti, vanha poika. Tallirenki
oli nainut mies ja omassa ruoassaan; samoin oli myöskin
karjakko.

Hele oli pian päässyt hyvään alkuun pappilassa.

Anni neitikin jo suopeammin silmin katseli häntä.

II

Oli kaunis, kirkas toukokuun päivä. Pappilan lahden
toisella puolen näkyi Käen torppa, joka oli pappilan
aluetta. Torpan isäntää nimitettiin torpan mukaan
Käeksi. Ukko juuri lykkäsi veneensä vesille tullaksensa
pappilaan, ja rantaan soudettuaan hän tapasi Helen,
joka oli tomuliinoja huuhtomassa.

— Päivää! – huusi hänelle Hele hyvin
tuttavallisella ja kimeällä äänellä.

— Jumal' antakoon! -- vastasi ukko, olemmeko ennen
tavanneet toisiamme?

— Ei minun tietääkseni ainakaan.

— Oohoo, vai niin. No mistä tämä kimeä-ääninen
käenpiika nyt on pappilaan ilmestynyt?  Hele naurahti
vastaten:

— On tullut ilmoittamaan Käen tuloa.

— Vai niinkö. Osaatpa viisastella. Onko isälläsi
montakin niin viisasta lasta?

— Onhan niitä viisi vielä viisaampaa, sanoi rohkea
Hele samaan iloiseen tapaan kuin ukkokin.

— No jos kaikkea muuta muistat yhtä hyvin

kuin vanhoja sanansutkahuksia, niin ovat ehkä saaneet
vikkelän palvelijan pappilaan.

Vouti-Mikko oli laittamassa kuntoon johdeaitaa ja kuuli
ukon ja Helen keskustelun.

Hän tuli torpan ukon luo ja kysyi hymyillen, mitä
hänelle kuului.

— Tulin vain sanomaan, että vesi on niin laskenut,
että kyllä jo sopii ajaa karja laitumelle lahden
yli. Ruokaa on myöskin kyllin haassa; viimeisten
sateitten jälkeen on ruoho hyvin ruvennut kasvamaan.

Hele oli viruttanut tomuliinat ja läksi viemään niitä
pihamaalle kuivamaan.

Ukko katseli häntä ja sanoi Mikolle:

— Aika komea tyttö tuo.

— On se, ja työhön kiinniottavainen ja joutuun
aikaansaapa.

— Jaa, jaa, vai olet sen jo huomannut —

— No kun täällä olen voutina ollut jo kymmenen
vuotta, niin onhan heitä jo nähnyt monenmoisia ja
oppinut noita arvostelemaan.

— Kyllä niin, ja kaikista heistä olet vain saanut
jäädä vanhaksi pojaksi.

— Niin, mitäs niistä

— Noh, hyvästi nyt vain, lähden tästä kotiin
taas. -- Ukko lykkäsi veneensä vesille ja lähti.

Mikko aikoi mennä jatkamaan johdeaitatyötään,
vaan huomasi, kelloaan silmäiltyään, että jo oli
aamiais-aika, ja läksi kotiin.

Tultuansa keittiöön, jossa tavallisesti aamiaista
yhdeksältä syötiin, näki hän ruustinnan, joka
kiireesti antoi Maijalle määräyksiä päivällisen
varalle. Oli tullut sähkösanoma, että piispa
matkustaessaan piispankäräjille poikkeaisi pappilaan,
jossa hän oli hyvin tuttu.

— Nyt on Saara vaatteita huuhtomassa, ja miten Maija
nyt toimeen tulee? -- kysyi ruustinna.

— Kyllä minä kahvia keitän ja panen kahvikalut
kuntoon, -- sanoi Hele.

— Mitäs sinusta, ei, kyllä minä itse kahvin keitän
piispalle, ei sitä nyt kaikkia piispalle panna kahvia
keittämään. Eiköhän tässä toimeen tulla.

— Ellen saa kahvia keittää, niin kyllä sitten koetan
kahta vilkkaammin tehdä muuta.

Ensiksikin panen tässä Mikolle ruokaa pöytään,
onhan sekin tehtävä.

Tyttö toimi kuten sanoi ja teki sen iloisesti.

Ei ollut millänsäkään Maijan halveksivasta puheesta.

Mikko katseli mielihyvällä tytön iloista hommaa ja
rupesi aamiaiselle.

— Onko tässä lintuja kynittävä, niin kyllä minä
ne kynin, ja perunoita kuorittava, niin minä ne kuorin.

— Syödään nyt ensin, niin saamme ruoat pois.

— Sillä ei nyt mitään kiirettä ole, pistää sitä
suuhunsa jonkun palan kun joutuu, mutta ryhdytään nyt
vain työhön, ei tässä aina piispaa päivällisille
odoteta.

— Mene sitten ottamaan kukonpojat kellarista.

Hele meni ja tuli kuten tuulispää. Että hän kiirettä
piti, se kyllä olikin tarpeen, sillä tuskin oli hän
saanut linnut kynityksi ja jätetyksi Maijalle, kun Anni
neiti käski häntä kiireesti pukemaan yllensä siistit
vaatteet, jotta hän olisi valmis avaamaan ovea piispalle,
kun tämä saapuisi. Hele siisti itsensä, otti sitten
tomuliinan käteensä ja pyörähti vielä huoneitten
läpi tarkastaaksensa oliko kaikki oikein tomutonta.

— Piispa ajoi pihaan! huudahti rovasti, joka sitten
arvokkaasti astui etehiseen päin.

Hele seisoi kirkassilmäisenä etehisen ulko-ovea
avaamassa ja sanoi tuttavallisella äänellään:

— Päivää!

Rovasti hätkähti ja piispa kääntyi katsomaan,
oliko tänne saapunut joku hänen nuorista tuttavistansa
hänelle ovea avaamaan, mutta nähtyään, että se oli
talon palvelustyttö, ei hän puhunut mitään, vaan
läksi rovastin saattamana saliin, jossa ruustinna ja
Anni neiti sanoivat hänelle tervetuliaisensa.

Hetken perästä Hele toi sisään tarjottimen, jossa
kukkurallisessa leipäastiassa oli mitä herkullisimpia
kotileivoksia. Punaposkisena ja säteileväsilmäisenä
hän vei tarjottimensa piispan luo, jonka huulilla näkyi
vähäinen leikillinen hymyily, kun hän sanoi:

— Sinähän minut niin iloisesti otit vastaan

— Hele punastui, mutta vastasi nyt aivan sävyisesti:

— Niin, ilostuin niin kovin, kun sain nähdä piispan,
joka on kaikkien pappienkin ylipaimen, että ehkä
käyttäydyin tyhmästi.

— Pysy, lapsi, aina noin kirkkaana ja läpikuultavana,
-- sanoi piispa hyväntahtoisesti ja vakavasti, --
silloin on asiasi hyvällä kannalla.

Päivällispöydässä sai Hele vielä tarjoilijana
palvella piispaa ja tästä hän jälestäpäinkin
iloitsi.

III

Hele ja Saara olivat juuri tulleet kirkosta, ja Hele
istui, kuten tavallista oli, milloin kirkosta palattiin,
pöydän ääreen odottamaan päivällistä, sillä välin
kuin Saara meni herrasväen pöytää kattamaan.

— Siihenkö sinä jo istut, -- ärähti Maija.

— Enhän minä vielä ole ennättänyt saada ruokaa
pöytään, kun täällä yksin olen ollut.

— Ei minun ruoallani kiirettä ole, muuten tähän
vain istuin.

Nyt Mikkokin jo ruoalle ennätti.

— Pian te nyt tulittekin kirkosta, ette ehkä olleetkaan
loppuun asti. Mitä sinäkin, Hele, sinne niin suurella
halulla menit, täällä turhia rallattelet, mitä
sellaiset kirkossa tekevät, et suinkaan sinä mitään
papin saarnasta tiedä.

Maija oli nähtävästi pahalla tuulella.

— Kyllä papin saarnasta vain oli paljon opittavaa,
-- vastasi Hele tyynesti. -- Hän puhui lähimmäisen
rakkaudesta, miten puuttuvaista se meissä on, miten
meidän tulisi olla paljon suvaitsevaisempia ja
auttavaisempia toisiamme kohtaan.

— Olisihan siinä ollut Maijallekin jotakin opittavaa,
-- lausui Mikko.

Maija ei enään virkkanut mitään, vaan lähti kiireesti
valmistamaan ruokaa, jota sitten asetti pöydälle.

Mikko ei yleensä paljo puhunut ruoalla ollessaan, mutta
ne sanat, jotka hän äsken lausui, olivat niin selvästi
sanotut Helen puolustukseksi, että Maija, joka aina
alusta asti oli vähän karsain silmin tyttöä katsellut
ja äkäisenä häntä kohdellut, aivan vaikeni. Vouti
oli hänen mielestään siksi arvokas henkilö, ettei
häntä vastaan sopinut mitään sanoa, ja kun Hele
vielä aivan ystävällisesti meni Maijaa auttamaan,
niin hän jäi ihan noloksi.

Päivällisen jälkeen pyysi vouti tavata ruustinnaa,
ja kun ruustinna tuli kyökkiin hänen puheillensa,
ilmoitti hän, että maanantaina mentäisiin heinään
ja olisi tarvis saada Hele ulkotyöhön.

— Kyllä hän saa mennä, ja karjakon myöskin saatte
ottaa. Antakaa vain käsky Käen Kaisalle, että hän
illoin ajaa karjan kotiin; kyllä Maija ja Saara täällä
tulevat toimeen.

— Emmekö me ollenkaan pääse heinäniitylle? --
kysyi Saara.

— Jahka koti-aro niitetään, -- vastasi ruustinna,
niin pääsette. Me menemme silloin kaikin heinämaalle
kahvia juomaan ja Maija tulee sitä keittämään suurella
pannulla,

että koko heinäväelle riittää. Sitten saamme sitä
tottuneesta kädestä oikein hyvää.

Maija hymyili tyytyväisenä.

Hele kysyi ruustinnalta, pääsisikö hän käymään
kotiinsa, hän halusi nähdä kotiväkeään, kun eivät
tänään olleet kirkossakaan.

— Saat mennä, sinähän et vielä kertaakaan ole
käynyt kotonasi meillä ollessasi.

Mutta sinnehän on kovin pitkä matka näin myöhään
lähteäksesi.

— Ei se erin pitkä ole näin kesäaikaan, kun kahlaan
tästä lahden poikki ja sitten menen oikotietä metsän
läpi.

— No mene sitten, -- sanoi ruustinna, ja Hele läksi.

Kiireesti tyttö kahlasi pienen lahdenpoukaman yli,
pani sitten sukat ja kengät jalkaansa ja läksi metsän
läpi kulkemaan nopein askelin. Vähän aikaa kuljettuaan
hän tuli aukeammalle kohdalle mäen päälle, josta
jo kylä näkyi, mutta pian se taas katosi näkyvistä,
kun tie meni vähäisen notkelman läpi. Hele kiirehti
askeleitaan ja joutui jo niin lähelle kylää, että
hän kuuli laulun ääniä.

Pieni lehdikkö oli aivan kylän kupeessa, ja siinä
istuskeli joukko kylän nuorisoa nauttien puiden varjosta
helteisenä päivänä.

— No päivää, Hele, totta kerran muistat kotipuoleen
tulla, -- sanoi eräs tyttö.

— Miksi ei, kun aikaa vain on, mutta siellä se aika
meillä on niin mennyt tiukalle, etten ole tahtonut
pyytää kotiini käymään.

Laulu yhä kuului, jopa erottuivat sanat: »kom, kom tu
lilla syötä van» - Yksi pojista tarttui Heleen sanoen:
— Tule, Hele,

»vi ska tanssa ko hoppa».

— Noh, siivosti nyt, ei minua tanssi huvita.

Minä lähden kotiini.

— Ei, tule pois vain kylään yhteistä iloa
viettämään, -- sanoi sama poika, joka ei tahtonut
laskea Heleä menemään. Mutta siinä tulivat myöskin
Mattilan veljekset Jaska ja Jussi, ja Jaska sanoi
vakavasti:

— Anna Helen mennä rauhassa äläkä häntä kiusaa.

Saanko, Hele, tulla sinua kotiin saattamaan?  Samassa taas
kuului kylästä leikkilaulua: »Autolan Auno ja Taitolan
Tauno»

— Mitä sinä minua saattamaan tulet, onhan siellä
kylässä iloa. Kyllä minä tämän vanhan tutun
tien tunnen, -- sanoi Hele, katsoen Jaskaan kauniisti
hymyillen.

— Ei minua tanssit ja leikit huvita, tulen halukkaammin
sinua saattamaan.

He läksivät ja ennättivät hetken päästä Laiteen
torpalle. Siellä isä ja äiti sekä nuoremmat
lapset istuivat pihamaalla. Mauno, vanhempi poika, oli
kylässä. Kaikki kävivät iloisiksi, kuin Hele tuli.

Äiti pani kahvia tulelle, sanoen Helen siskolle,

neljäntoista vuotiaalle Miinalle: -- Katso sinä
ettei kahvi pääse pannusta kiehumaan pois, minä
menen Helelle näyttämään porsaita ja vasikkaa,
jota kasvatetaan. Siitä tulee kaunis lehmä, se on
herttapää, sillä on sydämmen muotoinen valkoinen
täplä otsassa.

Sillä välin kuin Hele äitinsä kerällä kävi
navetassa, keskusteli hänen isänsä Jaskan kanssa
tuvassa.

— Männistön muori sanottiin irti torpastaan,
kun ei ole hänellä miesväkeä, -- sanoi Jaska. —
Rengit ovat olleet huolimattomia työssä; mutta muori
sai nyt sentään armoa vielä vuodeksi, ja kartanon
patruuna lupasi, että muori saisi pihan toisella puolen
olevan tuvan asuakseen elinajakseen, sekä vähän
perunamaata. Varsinaiselta torpparilta siten tietysti
jää tulot vähemmälle, mutta hyvä se on Männistö
sittenkin.

— Kyllä niin, sopisihan sinun ajatella tuota
torppaa. Teidän Jussi on jo hyvin toimeentuleva poika,
niin ettei sinua enään välttämättömästi kotona
tarvita.

— Patruuna siitä jo puhui minulle. Sanoi tahtovansa
tunnetun miehen torpparikseen, sellaisen joka muorillekin
olisi tukena.

On se hyvä mies se patruuna.

— On se! Vai on se jo puhunut asiat selville.

Hele ja hänen äitinsä tulivat sisään. Miina

asetti kahvin ja kahvikupit pöydälle, ja emäntä toi
lauvantaina leivotut vehnäset, sokerit ja kerman.

— Tulkaa nyt juomaan, -- pyysi emäntä ja kaatoi
kahvia kuppeihin, joita oli neljä paria pöydällä;
itselleen hän kaatoi tassittomaan kuppiin, josta oli
pieni pala lohjennut syrjästä pois.

— Mutta äidillähän ei ole tassia, antakaa se kuppi
minulle, -- pyysi Hele.

— Ei, ei, minä olen niin tottunut tästä juomaan,
ettei se toisesta hyvältä maistuisikaan.

Hauskasti siinä nyt jutellessa aika kului, mutta Hele
sanoi ettei hän voinut kauan viipyä, kun oli pitkä
matka kotiin.

Niin, pitkähän se matka on, -- sanoi emäntä, --
mutta tule toiste pikemmin kotiin.

On kaiketi sinun hauska ja hyvä olla siellä pappilassa?

— Pappila paras talo pitäjässä, -- sanoi Laide, --
mikäs siellä on ollaksesi.

— Kyllä nyt jo vallankin on hyvä, kun olen jo vähän
oppinut, mutta ensi aikoina minua joka päivä neuvottiin
aina puheesta asti, että epäilin oppisinko koskaan
oikein käyttäytymään, mutta nyt eivät enään sano
mitään, niin että luulen jo jonkun verran oppineeni.

— On se Hele niin muuttunut, -- arveli Jaska, -- että
ensin oli vähällä etten olisi häntä tuntenut.

— No mikäpä hänen niin olisi muuttanut?

— sanoi Laide.

— Tietäähän sen, kun aina joka päivä oikaistaan,
— huomautti emäntä, -- niin siinähän sitä ihmistä
juuri kasvatetaan ja hiotaan.

Veistele sinä vain rekilautaa, niin ei siitä siistiä
ja kelvollista tule, ellet sitä hyvinkin höylää
ja sievistele.

Hele jätti hyvästi kotiväkensä ja läksi, mutta Jaska
tuli häntä saattamaan.

Kulkiessaan kertoi Jaska, että hän aikoi syksyllä
lähteä kansanopistoon.

— Vai niin, vai on sinulla sellaiset tuumat,

— sanoi Hele. -- Hyvähän se on.

— Niin, sittenhän minäkin saan oppia, ehkä minäkin
siellä vähän muutun, että voin sinun rinnallasi kulkea
kuten ennenkin.

— Jopa jotakin keksit sanoa. Kyllä minä silloin
alakynteen jään, ehkä sinä et silloin enään
tahdokkaan minua tuntea.

— Jos niin olisi, eipä silloin kansanopisto olisikaan,
mitä sen tulee olla.

— No niin, en epäile sinua, mene sinä vain, »ei oppi
ojaan kaada.» Sitten on taas hauska tavata toisiamme,
kun sieltä palaat. Mutta lähde nyt jo takaisin, kyllä
minä tämän matkan menen yksinkin.

— Tulen perille saakka, että soudan sinut Käen
torpasta pappilaan.

— Huomenna meillä mennään heinään, se tulee olemaan
hyvin hauskaa.

— Onko sinulle vielä maantyöt mieluisia?

— Ovat ne, kyllä minä niistä eniten pidän, ja
elukkain hoidosta myöskin. On äärettömän hauskaa
nähdä, miten kiitollisia ne ovat, kun niitä hyvin
hoitaa.

Siinä nyt jo olivat torpan luona.

Jaska pyysi lainata Käen venettä, jotta saattaisi Heleä
pappilan rantaan. Veneen hän sai, ja muutamalla airon
vedolla he olivat jo perillä. Jaska sanoi hyvästi ja
souti reippaasti veneen Käen rantaan takaisin.

Seuraavana päivänä meni sitten pappilan väki heinää
tekemään. Täällä heinäniityllä oli Hele kuin kala
vedessä. Tottuneesti häneltä työ sujui, kun hän
heiniä karhille haravoi.

Vouti katseli häntä mielihyvällä ja arveli itsekseen,
että on se komea tyttö ja hyvä työntekijä.

IV

Kesä oli mennyt touhuineen. Heiniä oli saatu
latoihin. Nyt jo syksy saapui. Muutama viikko takaperin
viljavainiot olivat kellertävinä aaltoilleet, nyt
olivat kuhilaat pelloilla, ja täyttä kiirettä niitä
riiheen vedettiin, jotta kylvöä varten uutta siementä
saataisiin.

Pappilassa sentään vanhallakin siemenellä osaksi
kylvettiin, kun vouti arveli, että se oli taatumpaa.

Rukiille määrätty pelto oli musta ja möyheäksi
muokattu. Vouti Mikko siinä nyt asteli määrämittaisia
askeleita ja yhtä määrämittaisesti hän viskeli
jyviä maahan. Hän teki kylvöä, ja työssään hän
ajatteli itsekseen:

— Olisihan hauskaa näin kylvää omaakin peltoa,
olisi se oma koti tarpeen jo minullekin.

— On se nuori se tyttö, mutta kyllä se on
herttainen. Ottaisin minä hänen. Kun laulaa rallattelee,
katsoisin häntä kuten iloista lasta kodissani, vaan
kun hän työssään toimii — kas siinä sitä vasta
on oiva nainen.

Kyllä minä hänen otan.

Ei Mikon päähänkään pälkähtänyt, ettei

hän, pappilan vouti, saisi palvelijoista kenen
vain valitsi. Hän oli elänyt lähes neljänkymmenen
vuotiaaksi, näkemättä ketään johon olisi mieltynyt,
vaan kun hän Helen näki, mieltyi hän heti tuohon
komeaan, iloiseen tyttöön, jonka mielipiteet kuitenkin
aina liikkuivat vakavalla pohjalla.

Mikko kulki kulkuaan, viskasi jyviä maahan ja ajatukset
lensivät aina samaan suuntaan.

— Kyllä minä hänen otan. Menisin ensin muonamieheksi,
kunnes ehtisin katsoa itselleni mukavan torpan tai
pienen talon. Ostaisin lehmän Helen hoidettavaksi, hän
valmistaisi voita ja piimää. Olisi se vain hauska se
oma koti. Täytyy tästä ryhtyä toimeen ennen marraskuun
ensi päivää. Siksi täytyy hankkia kaikki selväksi.

— Mikko, tulkaa päivälliselle, -- huusi Hele.

— Tule tänne vähän auttamaan minua.

Täällä on siemenpussi ja vakka.

Hele juoksi pellolle.

— Ota sinä vakka, kyllä minä siemenpussin
vien. Älä nyt kiirehdi niin kovasti, minulla olisi
vähän juteltavaa kanssasi.

— Mutta ruoka jähtyy, mennään vain.

— Ei nyt vielä mennä, minun täytyy tämä asia
puhua. Katsos, minä olen päättänyt perustaa oman
kodin, ja olen mieltynyt sinuun,j a tahtoisin sinun
vaimokseni. Mitäs tästä sanot?

— Voi hyvänen aika, mitä Mikko nyt tuumaa, eihän
se käy laatuun. Lapsi minä olen teidän rinnallanne,
Maija teille olisi paljoa sopivampi.

— Onko Maija hyvä mielestäsi?

— Enhän minä tiedä, mitä hän olisi, mutta sen
tiedän, että minusta ette vaimoa saa. Kyllä vouti on
ollut minulle erinomaisen hyvä, josta olen teille aina
kiitollinen, mutta en minä vaimoksenne rupea, se on
aivan varma.

— Mutta jos sinä sitten menet jollekin nuorelle
hulivilille, joka ei sinua hyvänä pidä, niin sitä en
jaksaisi kärsiä.

— Onhan minulla vanhemmat, jotka voivat minua ohjata
kuten muissakin asioissa, ja Jumalan avulla koetan
järkeäni käyttää.

Mutta mennään nyt.

Tämä oli odottamaton vastaus Mikolle, mutta tyttö oli
niin varma päätöksessään, että siinä ei auttanut
mikään.

Ei voudille ruoka maistanut tänään, ja pian hän
poistui kyökistä.

Muutamia päiviä myöhemmin oli Anni neiti kyökissä
paistamassa ohukaisia, kun Maijalla oli leipominen ja
Hele pesi astioita.

Maija toi puita kyökkiin ja sanoi kolahuttaen ne
puulaatikkoon:

Tapasin Käen Kaisan tuolla ulkona, ja hän sanoi Mikon
uskoneen Käelle, että hän oli saanut rukkaset Heleltä,
mutta että siitä

ei saisi puhua. Mitähän sinäkin odotat, kun et
semmoista miestä ottanut?

— Odotan välistä, kun istun tuolla lahden rannalla,
että toiselta rannalta tulisi joku nuori poika, joka
sanoisi:

»Päivää Hele»,

ja minä vastaisin:

»Päivää, päivää»! Ja sitten hän kysyisi:

»Tuletko soutelemaan»? Ja minä vastaisin: »Tule
noutamaan».

Ja sitten me soutelisimme ja puhuisimme tulevaisuuden
tuumistamme, ja meidän olisi kovin hauskaa.

— Tuommoisia odotuksia ja tuumia pelkkiä turhia,
olisit ottanut voudin vain.

— Enhän minä voi olla luotu hänen kylkiluustaan.

Minä pyysin häntä ottamaan Maijan.

— Sinäkö! No voi tuota tyttöä, mitäs sinä nyt
tuommoisia.

— Hele teki aivan oikein, -- sanoi Anni neiti, --
kun ei ottanut Mikkoa. Ilman rakkautta ei tule mennä
naimisiin. Olen oikein iloinen siitä, että Hele oli
niin järkevä.

— Kyllähän se on viisas tyttö, se Hele, mutta mistä
hän nyt saa sen nuoren, josta hän haaveksii?

— Ellen saa, niin entäpä sitten, en sitä
kaipaa. Työssä se aika iloisesti menee; kerroin vain,
kun Maija kysyi mitä minä odotan, että tuollainen se
joskus tulee mieleen, ja menee yhtä pian kuin se sinne
pyörähtääkin.

Maija muuttui tästä lähtein aivan ystävälliseksi

Helelle. Ikäänkuin taikavoimalla oli tämä muutos
tapahtunut.

Syksy rupesi loppuunsa lähenemään.

Vouti tuli eräänä aamuna rovastin luo erotodistustansa
pyytämään.

— Mitä vouti nyt tuumaa? Eihän meidän välillämme
ole mitään tapahtunut, joka eroa aiheuttaisi.

— Ei ole, mutta kyllä minä nyt kuitenkin lähden.

— Mihinkä sitten lähdet?

— Menen muonamieheksi kartanon patruunalle.

— Onhan tämä nyt oikea arvoitus, mutta kyllä minä
tietysti todistuksen annan, koska niin tahdot.

Rovasti kirjoitti päästötodistuksen.

Niin oli asia päätetty, ja Mikko poistui huoneesta.

Rovasti meni ruustinnan luo ja sanoi: - Kuulehan,
Amanda, meidän voutimme muuttaa meiltä pois ensi
marraskuusta. Oletko sinä kuullut mitä varten?

— En, sepä ikävä, hän on hyvin hoitanut
maanviljelystämme.

— Kutsu hänet kahville ja puhuttele häntä. Teille
naisille aina paremmin uskotaan asioita. Ehkä hän vielä
mielipiteensä muuttaa.

Iltapäivällä kutsuttiin Mikko kahville ja ruustinna
sanoi: -- Kuulin tässä mieheltäni, että vouti
aikoo lähteä meiltä pois. Tämä on ikävä asia,
me kun olemme yleensä olleet hyvin tyytyväisiä
teihin, kuten kaikkiin palvelijoihimme. Ei ole helppo
saada maanviljelijää niin taitavaa, kuin Mikko on
ollut. Ettekö nyt sentään voisi jäädä?

— En, ruustinna hyvä.

— No mikähän teitä nyt oikeastaan estää?

— En jaksa nähdä Heleä. Minä hänestä olen pitänyt
ja pidän niin paljon, että tunnen, etten jaksa palvella
täällä.

— No niin, olenhan kuullut huhuttavan, että olisitte
tahtonut häntä vaimoksenne.

Kenties näin ollen on paras siirtyä joksikin aikaa
muualle. Mihinkä nyt menette?

— Menen kartanoon muonamieheksi. Olisi patruuna ottanut
minut torppariksikin Männistöön, mutta hän oli juuri
tehnyt kirjat Mattilan pojalle Jaskalle. Jaska menee
yhdeksi lukuvuodeksi kansanopistoon, ja sillä aikaan
saan asua Männistön muorilla.

— Onhan siis kaikki muodostunut hyvin.

Hauska oli kuulla, ettei meillä ollut mitään syytä
tähän eroon.

Vouti meni kahvin juotuaan toimiinsa jälleen.

Marraskuun ensi päivänä hän läksi Männistöön.

Kevät, oi ihana aika nuoruuden! Silloin kaikki sykkii,
tykkii, mikä elää, niin ihmisrinnassa kuin luonnossa.

»Kevät on tullut!»

liversivät leivot ilmassa;

»kevät on tullut!»

lauloivat peipposet ja kertut oksilla; ja

»kevät on tullut!» soitteli laulurastas hongikossa
pappilan lahden toisella puolen, kun Hele ilomielisenä ja
tietämättään mitä varten, tunsi itsensä tavallista
onnellisemmaksi. Hän käveli pitkin lahden rantaa ja
poimi viidakosta valkovuokkoja.

- Nämät panen Anni neidille vesimaljakkoon, -- ajatteli
hän itsekseen.

Vielä hän kulki vähän aikaa vuokkoja poimien, mutta
asettui sitten kivelle istumaan ja asettamaan niitä
kimpulle. Siinä istuessaan hän kuuli lahden toiselta
puolen laulun äänen, ja laulun sanatkin jo erottuivat:

Männistössä on mulla mökki ja se on minun omani,
kuusistossa on mulla kukka, ja sen mä kannan kotiini.

Nyt laulaja tuli näkyviin. Hele katsoi lahden toiselle
rannalle ja huudahti: Mattilan Jaska!

Mutta sitten hän istui aivan äänetönnä kivellä. Hän
näki Jaskan menevän Käen torppaan ja aavisti, että
hän meni pyytämään venettä. Kummallista, hän odotti
Jaskaa ja tahtoi niin mielellään häntä tavata, yhtä
mielellään kuin ennenkin, ja kuitenkin, sen hän tunsi,
hän ei yhtä vapaasti menisi häntä vastaan nyt kuin
ennen. Hän oli ajatellut, että hän huutaisi Jaskalle
päivää, mutta nyt hän istui yhä vaan vaiti.

Jaska tuli torpasta, lykkäsi veneen vesille ja souti
rivakkaasti pappilan rantaa kohden. Selin kun oli rantaan
päin, ei hän havainnut Heleä, ennenkuin oli jo aivan
lähellä päämääräänsä. Silloin hän veneen
kääntyessä näki tytön ja huusi:

- Päivää Hele, mitäs kuuluu? Tuletko soutelemaan?

— Päivää! Tulenhan minä, jotta saan kuulla miten
opistossa olet viihtynyt.

Hän astui veneeseen ja sitten he soutelivat pitkin
tyyntä lahtea.

— Oli siellä opistossa hauskaa, kun sain niin paljosta
tietoja, josta ennen ei ollut aavistustakaan. Mutta
tiedätkö, surullista se sentään on, että siellä
vain tulee näkemään, kuinka vähän sitä oikeastaan
tietää.

— Niin, mutta minä ajattelen, että kun

kukin on uskollinen siinä kohdassa, mihin Jumala meidät
on asettanut, niin meidän tulee olla tyytyväisiä.

— Onhan se oikeastaan niin, ja kyllä minä olenkin
tyytyväinen sentään ja tunnen että minulla on siihen
syytä. Olen nyt saanut Männistön torpan hyvillä
ehdoilla. Pappilan Mikko siinä on ollut, mutta hän on
nyt muuttanut toisaalle asumaan ja minä olen ottanut
torpan vastaan. -- Jaska oli vähän aikaa ääneti.

— Mutta, -- jatkoi hän vihdoin, -- nyt minä tarvitsen
emäntää, ja siihen asemaan en voi ajatella ketään
muuta kuin sinua.

Tuletko Männistöön emännäkseni?

— En ikinä muille menisi kuin sinulle, olisit sitte
missä hyvään.

— Kiitoksia Hele, sitä toivoinkin. Mehän olemme olleet
ystävät ja toverit lapsuudesta asti.

Vene solui hiljaa, ja nämät nuoret, jotka olivat
keväimensä juhannus-ajassa, olivat ylen onnellisia. Pian
Hele muistutti sentään, että hänen täytyi lähteä
kotiin ilta-askareilleen.

Jaska souti veneen rantaan. Lämmin kädenpuristus
annettiin hyvästijätöksi, ja niin he erkanivat.

Mutta lahden toisella puolen hongikossa raksutteli
laulurastas kauneimmat säveleensä tänä iltana.

--sivu--

Heinäkuu oli keskivälissä, Laiteen torpassa
häärättiin ja hommattiin. Mattilan ja Laiteen nuoret
olivat koristaneet tuvan katajaköynnöksillä ja
ripottaneet katajia lattialle.

Niityn kukkia oli kaikkialla laseissa, ja pappilasta oli
tuotu suuri malja ruusuja. Juhla oli Laiteen torpassa,
sillä nyt oli Helen ja Mattilan Jaskan, nykyisen
Männistön isännän häät.

Rovasti oli heitä vihkimässä ja Anni neiti puki Helen
morsiameksi. Tytöllä oli musta morsiuspuku; Saara kyllä
oli neuvonut häntä laittamaan valkoisen puvun, mutta
Hele sanoi vain, että hänellä oli enemmän hyötyä
mustasta ja se soveltui paremmin hänen ahvettuneeseen
ihoonsa.

Sievä hän olikin morsiuspuvussaan. Valkoinen pitsikaulus
koristi hänen kaulaansa, rinnassa hänellä oli rivi
punaisia ruusuja, ja päässä oli myrttiseppele ja kruunu
sekä hameen palteisiin ulottuva kaunis huntu.

Vihittyään nuoren morsiusparin oli rovasti vielä
puhunut heille kauniita mieleenpantavia sanoja, ja
sitten he vihkimisen jälkeen lähtivät omaan kotiinsa
Männistöön.

Siellä oli koivuja portaitten edessä ja kukkia
kaikkialla, ja nuori pari säteili onnesta.

Seuraavana aamuna Hele riensi kahvia keittämään. Äiti
oli pannut hääleipiä mukaan, ja niitä he tahtoivat
nyt maistaa omassa kodissaan.

Siinä kun Hele asetti ne kauniisti pienelle katetulle
pöydälle, näki hän tietä pitkin miehen tulevan,
joka talutti nuorasta ruskeaa lehmää.

— Jaska, tuolla tuodaan lehmää tänne, katsoppas!

— Sehän on Mikko, joka sitä taluttaa.

Jaska lähti ulos.

— Toin tänne Helelle huomenlahjan, pidin hänestä
paljon kun yhdessä palvelimme.

Helekin tuli ulos ja sanoi: Päivää Mikko! Tulkaa
sisälle, meillä on juuri kuumaa kahvia pöydällä.

— Katsoppas, Hele, -- sanoi Jaska, -- Mikko on tuonut
tuon kauniin lehmän sinulle.

— Minulle! Semmoisen suuren lahjan!  Kiitoksia, Mikko,
sepä on aivan liikaa. Mutta tulkaa nyt kahvia juomaan
meidän kodissamme.

Mikko tuli, joi kupillisen ja kiirehti sitten
pois. Hyvästi jättäessään sanoi hän vähän
väräjävällä äänellä Helelle:

Ajattelin, että kun hoidat tuota elukkaa, niin ehkä
joskus muistat antajaa.

Mutta Jaskalle hän lausui: -- Pidä häntä hyvänä,
hän on kelpo nainen, tuo pappilan Hele.

— Kuten silmäterääni! -- vastasi Jaska.

Ja sitten Mikko lähti.

======= ======= ======= ======= ======= =======

KAUNIS-KATI ELI MUNKKIMUIJA.

Olin nuori virkamies ja asuin Turun kaupungissa
täyshoidossa eräässä talossa, joka oli koulun
läheisyydessä. Asuntoni portin vieressä oli suuri
riippakoivu ja sen juurella keinulavitsa. Tuon tuostakin
saapui vanha mummo koppa kädessä koulurakennuksen
eteen, mutta jos lapsia ei näkynyt pihalla, istahti
hän levähtämään koivun juurelle, kunnes heidät
laskettiin lomahetkelle. Silloin nousi muija istualta
ja lapset tulivat hänet nähtyään riemuiten hänen
luokseen, toiset huutaen

»Kaunis-Kati»,

toiset

»Munkkimuija».

Muija nimittäin tarjosi myytäväksi erästä
leivoslajia, »Berliner Pfannkuchen» eli munkkeja.

Käsitin hyvin, että hän tästä oli saanut nimekseen

»munkkimuija»,

mutta sitä en ymmärtänyt, miksi tämä vanhus sai
nimen »Kaunis-Kati».

Rupesin häntä tarkemmin katselemaan: hän ei ollut
mikään ruma vanhus, jolle pahanilkiset olisivat pilalla
antaneet tuollaisen nimen. Kasvonpiirteet olivat erittäin
hienot, mutta näytti siltä, kuin vuodet olisivat

ennen-aikojaan niihin vakoja uurtaneet.

Asia innostutti nuorta mieltäni, ja minä päätin
ottaa selkoa muijan menneisyydestä. Tästä varmaankin
saisin aihetta johonkin kertomukseen, -- ajattelin, ja
nyt päätin kutsua hänet huoneeseeni. Aukaisin ikkunani
ja huusin:

— Jättäkää minullekin muutama munkki ja tuokaa ne
tänne sitten kun lapset ovat lähteneet.

Muutaman hetken kuluttua tuli muija huoneeseeni, aukaisi
koppansa kannen ja nosti lumivalkean liinapeitteen sekä
pyysi minua mukana olevalla haarukalla ottamaan leivoksia,
jotka ollen puhtaalla valkoisella paperilla näyttivät
niin maukkailta, että vesi suuhun herahti.

Ostettuani munkit, kysyin: -- Miksikä lapset teitä
nimittävät?

— Munkkimuijaksi ovat sanoneet, kun näitä leivoksia
myyn, mutta Salmiskaksi minua muuten nimitetään.

— Toisinhan he teitä nimittivät.

Muija vastasi surullisesti hymyillen:

— Niin, hulluttelevat, mistä lienevät saaneet onkeensa
vanhan nuoruuden-aikaisen nimeni.

Ennen muinoin, kun poskeni vielä olivat sileät, kun
olin aivan nuori, nimitettiin minua »Kauniiksi-Katiksi»,

mutta nythän se kuuluu pilkkanimeltä. Vaan mitä noitten
tekee. Enhän minä siitä pahene.

— Kertokaa elämäkertanne minulle, olisi hauska
sitä kuulla.

— Mitä tällaisen ihmisen elämästä, kyllä herra
niitä parempia on lukenut ja kuullut; meikäläisten
ihmisten elämästä ei ole juuri mitään sanottavaa.

— Kertokaa toki, vai ettekö jaksa?

— Kyllä, kyllä. Saattaisinhan muistaa nuoruudestani
jotakin.

— Niin, kertokaa lapsuutenne kodista.

Nyt muijan silmät saivat omituisen loisteen, ja
näytti siltä, kuin hän ei enään olisi muistanutkaan
minua, vaan ikäänkuin itseään varten käynyt läpi
nuoruutensa muistot.

Muistan sen ikäänkuin se olisi ollut eilen, -- alkoi
hän, -- kun olin kodissani Paraisissa. Isälläni
oli pieni mökki salmen rannalla. Rannalta pisti ulos
kallionkieli, ja pienet siskot leikkivät siinä. Minä
katselin ulos ulapalle torpan ikkunasta ja toivoin
näkeväni laivoja; ne miellyttivät minua, ja toivoin
myöskin hartaasti joskus pääseväni kulkemaan kauas
niinkuin ne. Siellä näkyikin kaksi pientä alusta,
toinen oli uuden ja kauniin näköinen, toinen vanha ja
aivan pieni.

Mutta pian joutui huomioni pois laivoista siskoihini,
jotka rupesivat toisiaan tuuppimaan.

Riensin rannalle ja käskin heitä olemaan siivosti.

— Sanni tahtoo ottaa minun venheeni,

mutta minä en anna, se on minun, minä sen ensin otin,
tuon kauniimman. Sanni saa pitää pienemmän, -- sanoi
nuorin siskoni.

— Minä olen vanhempi ja tahdon suuremman, -- intti
Sanni, ja molemmat lapset olivat niin tosissaan,
ikäänkuin todellakin toinen toiseltaan olisivat
ryöstäneet jonkun omaisuuden.

— Älkää riidelkö, -- sanoin, -- tuossahan ne jo
menevät ohitse.

— Mutta tuolla tulee suuri laiva. Se on Katin, --
huudahtivat he taas, kun suuri alus tuli näkyviin. Se
läheni ja seisahtui ennätettyään salmeen. Samassa
tuli lähellä olevasta luotsimajasta luokseni noin
yhdeksäntoista vuotias poika, joka oli aina lapsempana
ollut leikkitoverinani, vaikka olikin vanhempi. Hän
sanoi: Hyvästi Kati, lähden laivaa luotsaamaan, --
samassa hän jo lykkäsi veneen rannalta ja läksi. Siinä
kun katselimme laivaa ja luotsi-Kallun soutua, näimme
miten laivalta meitä tarkastettiin kaukoputkella.

Salmi oli niin kapea ja laiva niin lähellä, että aivan
hyvin saattoivat meidät nähdä, ja minua hävetti,
kun seisoin siinä kalliolla avosäärin lyhyessä
hameessa. En ollut minäkään vielä muuta kuin lapsi,
Kynttilästä viidennellätoista.

Katsojat vaihtuivat, mutta vaikka olisi ollut hauska
heitä nähdä, lähdin kuitenkin juoksemaan kotiini,
koska tuntui siltä, kuin

kaikki olisivat minua katselleet. Pian lähti laiva
jälleen liikkeelle, enkä minä silloin aavistanut, että
se sama vastaisuudessa oli tuleva minulle tärkeäksi.

Kesällä kävin eräässä suuressa kartanossa marjojen
kaupalla. Olimme poimineet oikein paljon, ja luotsi-Kallu
saattoi minut veneellä kartanoon. Siellä kun ei
kaikkia tarvittu, lähetettiin minut kartanon alueella
olevaan huvilaan, jossa ottivat minulta loput marjani
ja herrasväestä tuli toinen toisensa perästä minua
puhuttelemaan. Kuulin vielä kun palvelijat selittivät,
että olin

»se kaunis Kati kalastajan mökiltä».

Samana kesänä luin itseni ripille, ja kesän lopulla
tuli kartanon ja huvilan herrasväkeä meille, he
kun olivat huvikseen soutelemassa. Huvilan »armo»
pyysi minua lastensa hoitajaksi. Vanhempani antoivat
mielellään minun mennä edulliseen palveluspaikkaan, ja
minä ihastuin, kun tiesin pääseväni laivalla kulkemaan
ja kaupunkiin palvelemaan. Kaikki olimme tyytyväisiä,
mutta luotsi-Kallua poislähtöni ei miellyttänyt. Hän
sanoi suoraan vanhemmilleni, ettei Katia olisi tarvinnut
maailmalle lähettää.

Mutta minä tulin kuin tulinkin tänne Turkuun ja palvelin
herrasväelläni kolme vuotta.

Poskeni punoittivat silloin ja ihoni oli hieno ja
valkoinen. Missä liikuinkin, mainittiin minua kauniiksi
Katiksi. Se sana ei korviani

hivellyt eikä mitenkään pilannut, enkä minä
milloinkaan halunnut pois ulkosalle muitten nuorten
joukkoon. Se hieman kumppaneitani harmitti, jonka vuoksi
sanoivat pilkaten:

»Röökinäksi kai sinä aiot, kun et missään
meikäläisten seurassa ole.» Annoin heidän puhua
mitä halusivat enkä suuttunut, ja vihdoin he tyytyivät
kotona pysymiseeni, sillä paremmin he sitten pääsivät
liikkeelle, kun en minä mennyt.

Eräänä päivänä, kun istuin ompelemassa, tuli
keittäjä sanomaan, että kyökissä oli nuori mies,
joka minua kysyi, ja kun sinne tulin, oli siellä
luotsi-Kallu. Sanomattoman iloiseksi tulin hänen
nähtyäni, ja oitis huomasin nyt, että rakkaus häneen
se oli, joka oli estänyt minua muitten nuorten pariin
menemästä.

Kun Kallu lähti pois, pyysi hän minua saattamaan
itseänsä. Minä lähdin ja sain nyt tietää, että
Kallu oli tullut sellaiseksi luotsiksi, joka seuraa
laivaa pitemmillä matkoilla. Hänellä oli nyt vakinainen
palkka, ja hän pyysi minua tulemaan vaimoksensa. Minä
mielestäni olin liian nuori, vaan kuinka tuumasimme,
niin minulle selveni, että lähtisin keittokouluun
ja koettaisin sitten saada keittäjän paikan siinä
laivassa, jossa hän oli luotsina.

Seuraavana syksynä otin palveluksestani eron. Vuoden
kävin keitto-opistossa ja sitten tulin keittäjäksi
juuri siihen laivaan,

jonka siskoni olivat määränneet minun laivakseni,
ja siinä oli myöskin Kallu luotsina.

Laivassa olin kuusi kesää, ja talvisin työskentelin
silittäjänä. Mutta sitten vietimme häämme ja ostimme
kotirannalla sijaitsevan pienen talon. Velkaa oli vähän,
mutta ahkeralla työllä se saatiin maksuun. Oi,
miten me teimme työtä ja miten joka korsi mikä
kasvoi, joka pensas ja joka kivi tässä talossa olivat
meille kalliita. Jumala antoi meille terveitä lapsia,
ja kun he kasvoivat, olivat he avussa, ja ahkeria
olivatkin. Oi herra hyvä, vaikka käteni kovettuivat
ja ihoni kävi ruskeaksi, en nuoruuttani kaivannut,
olin kovin onnellinen.

Merta rakastimme sekä Kallu että minä.

Tyynenä oli se ihana, kuohuvana samoin . . .

Niin, se oli onnellinen aika . . .

Kati oli nyt ääneti, ikäänkuin hän olisi tahtonut
viivähtää tuon onnellisen ajan muistoissa.

— Kuinka talostanne sitten jouduitte pois?

— kysyin.

— Näin se kävi, -- vastasi Kati, -- että tyttäremme,
joita oli kaksi, joutuivat naimisiin, poika, ainoa
poika, sai talon, maksoi osuudet siskoille ja nai
varakkaan tytön. Me vanhukset pidätimme itsellemme
yhden huoneen kaluineen, siitä näkyi meri ja se oli
meille mieluista. Pankissa oli meillä sen verran rahoja,
ettei meidän tarvinnut pidättää talosta itsellemme

muuta kuin vähän perunamaata. Huone, tuo rakas huone,
se vain oli meille tärkeä.

Miniä tuli taloon ja olipa hän kaikin puolin kelvollinen
ihminen, mutta me olimme hänen silmissään liikana
kaluna. Sitä hän ei maininnut, mutta hän nosti vain
tavaroitaan tuon tuostakin meidän kammariimme. Kun joskus
tästä huomautin, vastasi hän vain, ettei ollut muualla
tilaa. Poikamme muuttui myöskin kylmäksi ja kannatti
vaimonsa menettelyä.

Hänen mieleensä ei tullut, että olisi sopinut rakentaa
lisähuone, jonka tarvitsivat.

— Eikö teillä ollut välikirjaa? -- kysyin.

— Olivathan ne sopimuksemme oikein paperilla kaikki,
mutta emmehän me voineet lapsemme kanssa riidellä. Olin
kauvan monta unetonta yötä ajatellut asemaamme, mutta
eräänä iltana -- se oli juuri Helluntain aattona,

— lähdin ukkoni kerällä kävelemään kotipeltoja
ja kotihakaa katselemaan. Siinä näimme molemmat joka
paikassa nuoruutemme muistoja ja työmme jälkiä,
työmme, jota Herra oli siunannut. Minussa oli kauan
kytenyt eräs ajatus, ja nyt se minulle selveni. Sanoin
miehelleni: -- Poikamme on nyt onnellinen, lapsiamme
vartenhan olemme eläneet. Mutta näetkö, olen
huomaavinani, että olemme täällä liikana. Eiköhän
olisi parempi, että lähtisimme kaupunkiin, siellä
minulla on paljon tuttuja herrasväen perheitä, jotka
antaisivat minulle työtä.

— Juuri puhut, mitä minäkin aijoin esittää ja mitä
jo aikaa olen tuumannut, -- sanoi Kallu.

— Kyllä siellä minullekin työtä riittää, ell'ei
muuta niin halkojen hakkuuta. -- Sitten kuljimme vielä
ääneti ympäri. Oi miten kotimme näytti kauniilta ja
miten metsä hiljaa huokui, ikäänkuin muistuttaen,
kuinka kallis rauha on, ja aallot loiskivat niin
lempeästi, juuri kuin olisivat sanoneet: hyvästi,
vanhukset, hyvästi!

Seuraavana päivänä ilmoitimme lapsillemme, että
aioimme lähteä Turkuun tuttaviamme katsomaan,
ja jos niin soveltuisi, ehkä jäisimmekin sinne. He
hämmästyivät ensin, mutta sitten näyttivät erittäin
tyytyväisiltä, j a siten jouduimme tänne. Siitä ajasta
asti rupesi otsaani vakoja syntymään. Mutta Jumalan
kiitos ei ole meillä hätää ollut. Nyt kun voimani
jo ovat vähentyneet, leivon näitä munkkeja, joita
myyn koululapsille; siitä saan aina pienen tulon. En
kaipaa elämäni aamua, jolloin olin Kaunis-Kati. Olen
tyytyväinen ehtoopuoleen ja odotan iltaa, jolloin Herra
minut lepoon kutsuu.

Ja nyt, hyvä herra, olen kertonut teille elämäni
tarinan. Meikäläisistä olisi tällaisia tarinoita
kerrottavana monta monituista.

Ylhäisten elämää en tunne, vaan kentiesi löytyy
heidänkin keskuudessaan joskus sellaisia tapahtumia,
jotka uurtavat vakoja otsaan.

— Epäilemättä, sanoin minä, ja jäin miettimään
muijan sanoja. Mutta nyt hän jätti minut hyvästi ja
pyysi anteeksi, että oli tullut pitkästi kertoneeksi
elämästään.

Minä annoin pari markkaa luistaa hänen koppaansa. Muija
kiitti ja lähti, mutta minuun jätti hänen kertomuksensa
syvän vaikutuksen.

Joka kerta kun näen tuollaiset vanhat ryppyiset kasvot,
katselen niitä ajatellen: tuossa ehkä taas on joku
Kaunis-Kati, jonka otsaan elämän vaiheet ovat uurtaneet
ennenaikaisia vakoja; ja silloin minä kunnioittaen
nostan lakkiani.

======= ======= ======= ======= ======= =======

MATTI JÄI.

Miettiväisenä katseli Korpelan ukko torppansa ikkunasta
ulos ja virkkoi: -- Pimeältä taivas näyttää,
tulleeko sadetta?

— Eiköhän liene pilvipoutaa vain. Ei ole nyt särkenyt
jäseniänikään, kuten tavallisesti sateen edellä, --
vastasi muori, joka jalallaan tuuti vanhimman poikansa
lasta, sillä välin kuin hän ahkeraan kutoi sukkaa.

— Kas, vieraitahan siellä tulee, ylioppilas, ongenvapa
on kädessä. Täältä Korpiselästähän ne aina tulevat
onkimaan mustia ahvenia.

— Varmaan hän tahtoo aamiaista, ja Miinakin on pellolla
sitkainta pistämässä, kun Ville kauroja kylvää.

Vastatullut astui sisään, ja tervehdittyään hän
pyysikin aamiaista kuten muori oli arvellut.

Se luvattiin toimittaa; muori huusi miniänsä vainiolta
ja tuli itse jälleen lasta tuutimaan.

Sillä välin kuin miniä asetteli vieraalle ruokaa
pöytään, rupesi torpan ukko ylioppilaan kanssa
keskustelemaan.

— Mitäs kaupungista nyt kuuluu? Kai herra on sieltä,
-- kysyi ukko.

— Olen minä. En juuri paljoakaan tiedä kaupungista
kertoa, sillä vasta muutamia päiviä sitten tulin
Helsingistä.

— Hm, vai niin. Kai siellä on hyvin kallista olo
pääkaupungissa?

— On kyllä; vaikka hyvin erilailla sielläkin elää
saattaa.

— Meidänkin poika sinne nyt tulee, virkkoi muori,
-- mutta ei Aleksi vain tuhlaavainen ole. Ei olisi
sopinutkaan olla, kun on leivästä saanut aina
taistella. Ei ole Riutan Mattikaan milloinkaan ollut
tuhlari. Voi, voi, jos vain rohvessorit olisivat
tietäneet kuinka kelpo poika hän on, niin ei Matti
olisi jäänyt.

— Mistä Matti jäi? -- kysyi ylioppilas.

— Yliopistosta; ei päässyt toisten kanssa, vaikka nyt
keväällä olisi pitänyt. Kyllä se oli ikävä asia,
niin pojalle kuin Riutan vanhuksille.

— Lahjat ovat erilaiset, -- selitti vieras ylioppilas
viisaasti. -- Sille ei mitään voi.

— No niin, kyllähän lahjat ovat erilaiset, mutta
eivät nyt olleetkaan lahjat siihen syynä, että Matti
jäi, se oli vain sattuma. Sydämmeni oli pakahtua, kun
Aleksi eräänä päivänä tuli kotiin ja sanattomana
istui rahille, ja kun minä tavallisuuden mukaan kysyin

mitä kuuluu -- niin kyynelet tulivat hänen silmiinsä
ja hän oikein itki kuten ennen lapsena ollessaan. Kun
sitte kysyin mikä häntä vaivasi, vastasi hän, että
Matti jäi. Muut kaikki pääsivät. Yhtä hyvin olisin
minä saanut jäädä, -- sanoi hän, -- sillä Matti
on etevä poika, mutta hän oli väsynyt ja arka, jottei
käynyt niin hyvin kuin tavallisesti. - Täällä hänet
kuitenkin hyväksyttiin, sillä opettajat hänet tunsivat,
mutta pääkaupungissa hänet hylättiin. Kovasti se
Aleksiin koski.

— Noh, Matti tulee tulevana vuonna ylioppilaaksi, --
lohdutti vieras ylioppilas.

— Mattiko? Tulee niinkin, -- sanoi Korpela,

— jos Herra elonpäiviä suo! Mutta tietääkö
herra, kuinka pitkältä kokonainen vuosi köyhälle
tuntuu, jonka täytyy henkensä perästä leivästään
taistella? Jos olette rikas, silloin ette voi sitä
aavistaakkaan, mutta jos olette köyhä, silloin sen
kyllä tiedätte.

Ylioppilas ei vastannut mitään, vaan katseli vakaana
eteensä.

Torpan nuori emäntä ilmoitti, että aamiainen oli
valmis, ja ylioppilas meni aterioitsemaan.

Korpela katseli taas ulos ikkunasta ja virkkoi:
-- Ei tule sadetta tänään, tuuli on kääntynyt
pois idästä. Sitte hän rupesi kursailematta ja
sanaa virkkamatta riisumaan yltänsä ja pukeutui
pyhävaatteisiin.

— Mihinkä vaari aikoo? -- kysyi miniä.

— Kaupunkiin menen. Tahdon nähdä, kun Aleksi
Helsinkiin lähtee.

— Jalkaisinko menette?

— Niin, kyllä tästä vähitellen kuljen.

— Älkää nyt, Vilho panee hevosen valjaisiin.

— Ei, hevonen kyllä tarvitaan toukoa tehdessä.

Yhden päivän ennätys keväällä valmistaa viljan
syksyllä viikkoa aikaisemmin.

Kyllä minä tästä lähden vähitellen astumaan,

— sanoi ukko ja meni hiljakseen matkalle.

Ylioppilas läksi Korpiselälle' onkimaan, mutta ahvenet
eivät olleet halukkaat syömään, joten hän pian palasi
.takaisin torppaan, pani kalastuskapineensa kokoon ja
lähti kulkemaan kaupunkia kohti hänkin.

Kaupungin asemalla oli väkeä koossa.

Ylioppilaskokelaitten tuli nyt lähteä Helsinkiin.

Kahdeksanvuotisena kouluaikanansa he olivat kaupungissa
saaneet paljon tuttavia, jotka nyt vanhempien ja ystävien
parissa olivat heitä saattamassa. Nuorukaiset olivat jo
asettuneet junaan, kun vanha Korpela keppinsä nojalla
ilmaantui asemasillalle.

Oli yleinen tapa, että ylioppilaskokelasten ystävät
ja tuttavat koristivat heitä kukkavihoilla heidän
lähtiessään pääkaupunkiin. Näitten

kukitettujen joukosta Korpela etsi poikaansa.

Siellä hän kyllä olikin, mutta ei ainoakaan kukkanen
hänen rintapieltänsä koristanut, sillä hänellä
ei lukukausiaikanaan ollut aikaa eikä varoja etsiä
tuttavia. Aleksi myöskin huomasi vanhan isänsä ja
kiirehti alas junasta hänen luoksensa. Siinä ei syleilty
eikä pitkiä puheita puhuttu, puserrettiin kättä vain,
mutta käsi oli vankka, luotettava molemmilla ja puserrus
sen mukainen.

Kello soi, juna vihelsi ja Aleksi kiirehti jälleen
kumppaniensa joukkoon.

Syrjempänä, aitauksella istui kalpea nuorukainen, joka
halajavin silmin katseli Helsinkiin päin kiitävää
junaa ja lakkejaan viipottavia tovereita, joista täytyi
jäädä.

Se oli Matti, joka jäi.

======= ======= ======= ======= ======= =======

TIINAN JOULUAATTO.

Nuori maisteri oli kotona, hän oli tullut katsomaan
vanhempiansa ja sisartansa.

Oi kuinka herttainen ja hyvä se maisteri on, -- ajatteli
Tiina, siinä kun hän hellan vieressä seisoen keitti
kahvia lempilapselle.

Tiina oli maisteria hoitanut hänen pienenä ollessansa
ja oli aina rakastanut häntä enemmän kuin ketään
muuta maailmassa.

Nyt hänen eteensä kuvautui kauniina tauluna se aika,
jolloin maisteri oli pieni poikanen ja teki hänelle
kaikenlaisia kepposia.

Pesijä-Marille, joka paraikaa vaatteita silitteli, kertoi
Tiina: -- Ei uskos kuinka se poika oli sukkela pienenä;
meillä oli ruokakaappi, jossa ei ollut lukkoa, ja poika
veti sieltä ulos kaikellaista ja sanoi sitte: -- Tiina,
katso nyt paremmin minua etten saa pahaa tehdä, semmoinen
veitikka se poika. Kummallista kuinka ne ajat kuluvat;
en silloin voinut ajatella, että hänet maisterina
näkisin, ja nyt näen hänen jo virkamiehenä, jouluna
jo menee naimisiin.

— Onko morsian kaunis?

— On se ja niin suloinen ja hyvä. Kunpa saisi nähdä
hänet häävaatteissa!

— Ettekö häihin pääse?

— Minäkö? Mitäs minä. -- Tiina ajatteli noita
häitä, minkälaista olisi, kun saisi nähdä komean,
suloisen morsiamen ja maisterin, tuon herttaisen
pikkupojan, joka nyt oli suuri mies, virkamies,
morsiamen rinnalla. Monta sinne pääsisi -- monta --
niin, semmoisiakin, joille maisteri ei ollut puoleksikaan
niin rakas kuin hänelle.

— Kummallista on tässä maailmassa, muut saavat
iloita häissä ja katsella noita, jotka hänelle olivat
kalleimmat maan päällä, mutta hän, niin hän oli
vanha, köyhä palvelija vain! Ensi kerran eläessään
tuntui palvelijan asema hänestä raskaalta.

— Koska maisteri lähtee pois? —kysyi Mari.

— Jouluna, -- kuului vastaus.

— Jouluna! Mitä Tiina nyt tuumaa? Eihän maisteri
täällä jouluun asti ole.

— Maisteriko? Ei, mutta häät ovat jouluaattona.

— Tiina oli niin mietteihinsä vaipunut, ettei
huomannut, mitä Mari häneltä kysyi.

Ja jälleen hänen ajatuksensa lentelivät noihin tulossa
oleviin häihin. Hän näki edessään lamppujen ja
kynttiläin valaiseman salin, sekä itsensä, miten
hän täällä kotona istui, istui yksinäisen lampun
ääressä -- unhotettuna.

— Tiina, kahvinne kiehuu maahan! -- huudahdi Mari.

Tiina sieppasi äkkiä pannun pois tulelta ja pyyhkieli
sitä kirkkaaksi. Silmänsä olivat niin kumman
sumuiset. Hän vei pannunsa sisälle ja asetti kuntoon
kahvipöydän sekä kutsui sitten herrasväkeä kahville.

— Noh mennäänpä nyt juomaan Tiinan hyvää kahvia,
-- sanoi maisteri, -- ja tietääkö Tiina, että teidän
täytyy jouluna tulla minun häihini, niin vietämme
yhdessä joulua, kuten ennenkin, ja Tiina saa nähdä
minun kotini.

Kutsumuskirjeet häihin ovat valmiit ja Tiinakin
saa yhden, vaikka nyt jo olen teitä kutsunut, mutta
pidättehän sen sentään ikäänkuin muistona.

Tiinan silmät kirkastuivat, hänen raskautettu
sydämmensä tuntui äkkiä ihmeellisen keveältä.

Maisteri tahtoi häntä häihinsä, todellakin!  Oi sitä
herttaista pikku poikaa!  Mutta mitäpä hän siellä
tekisi, tuolla kaukana vierasten ihmisten joukossa? Ei,
sinne hän ei tahtonut lähteä. Omassa lämpimässä
kodissaan hän tahtoi olla jouluna; hän ei enään
ollut mielestään yksin eikä unhotettu -- maisteri
oli kutsunut häntä häihinsä! Tiina kiitti maisteria,
mutta sanoi olevansa liian vanha lähtemään vierasten
ihmisten joukkoon. — Minä täällä kotona rukoilen
Jumalan siunausta teille ja morsiamellenne.

Kun Tiina jälleen meni kyökkiin, oli hän levollisen
ja tyytyväisen näköinen eikä palvelijan asema häntä
ensinkään raskauttanut.

Jouluaattona paloi yksinäinen kynttilä Tiinan
pöydällä. Suuri virsikirja oli avoinna hänen
edessään ja silmälasit virsikirjan päällä.

Kättänsä vastaan nojasi hän päätään, mutta
ajatuksensa olivat kaukana maisterin häissä.

Siellä olivat kaikki, hän yksin vain kotona
pesijä-Marin kanssa, joka oli hänen kumppanikseen
otettu siksi aikaa kuin herrasväki oli poissa. Mari
oli heittäytynyt pitkäkseen vuoteellensa ja Tiinan,
siinä kun istui itseksensä, valtasi jälleen omituinen
yksinäisyyden tunne.

Hän pani lasit nenälleen ja luki virsikirjasta
jouluvirsistä seuraavan värsyn:

»Mä Vapahtajan' rukoilen,
sit' älä multa kiellä,
ett' ottaisit mun sydämmen'
asuaksesi siellä
sen valtiaana ainiaan,
niin että murheissani saan
suit' avun, lohdutuksen.»

Kun Tiina tämän oli lukenut, koputettiin hiljaa ovelle.

— Kuka siellä?

— Aseman vahtimestari.

Tiina avasi oven. -- Herrasväki on kaikki poissa, --
sanoi hän.

— Tämä käärö onkin neitsy Tiina Antintyttärelle.

— Minulle? Hy vänen aika! Onkohan vain?  En minä
osaa kirjoitusta lukea. Mari herääppäs!  onko tämä
minulle?  Mari nousi ja katsoi päällekirjoitusta. On
se teille.

Vahtimestari jätti käärön ja läksi pois.

Tiina alkoi varovasti aukaista kääröä. Siinä oli
hänelle lähetettyjä hääkaakkuja ja sokerileivoksia
ja mikä parhainta -- maisterin ja hänen morsiamensa
valokuvat. -- Hy vänen aika, vielä sielläkin ovat
minua muistaneet! - Vanhan Tiinan sydän riemuitsi. --
Tämä nyt vasta on iloinen joulu-aatto, -- sanoi vanhus.

— Oi miten elävästi tuossa katsovat minuun.

Voi sitä oivaa poikaa. Herra heitä molempia siunatkoon
ja tehköön onnelliseksi.

Muutama onnenkyynel vierähti hiljaa Tiinan kurtistuneille
poskille, ja vielä myöhään hän hymyhuulin katseli
rakkaita kuvia, kunnes unonen vei hänet rauhalliseen
joulu-yön lepoon.

MALLI

Kaukana metsän helmassa sijaitsi Korkeanummen
torppa. Laidun oli kehnonpuoleista ja peltotilkat myöskin
antoivat huonon sadon, varsinkin helteisinä kesinä,
sillä silloin hiekkapellot liiaksi kuivuivat; ja kun
lapsiparvi torpassa kasvoi, kävi leipä yhä niukemmaksi.

Eräänä pyhänä, kun vanhin tyttö oli
palannut kirkolta, istui hän päätään nojaten
kättänsä vasten ja oli tavallista vakavampi ja
miettiväisempi. Äiti sen huomasi ja kysyi:

— Mikä Liisua nyt vaivaa? Kivistääkö päätäsi?

— Ei, mutta minä tässä vain tuumasin, että meitä on
täällä liian monta kotona. Teidän on vaikea elättää
kahdeksaa lasta. Miina voi jo kyllä auttaa äitiä ja
siinä voi hoitaa lapsia. Erkki myöskin on jo koko vankka
poika, eikä minua täällä tarvita. Maijalan emäntä
pyysi minua palvelukseensa. Saisin kahdeksan markkaa
kuussa, kaksi paria kenkiä ja pumpulihamekankaan sekä
vielä varttiakin viisi metriä ja sukkavillat. Olisinhan
poissa syömästä.

--sivu--

Äiti katsahti tyttäreensä. Hän oli pitkä,
solakkavartaloinen, hienohipiäinen, ja hänen keltaiset,
punaiseen vivahtavat hiuksensa riippuivat pitkässä,
komeassa palmikossa.

Tuon tytönkö hän nyt lähettäisi turvatonna ulos
maailmaan ? Äidin sydän vavahti, eikä hän vastannut
mitään, hän taisteli vain itsekseen.

Isä istui myöskin vakavana, mutta katkaisi kuitenkin
ensiksi äänettömyyden.

— Niin, kai maar se paras on, että menet palvelukseen;
ethän sinä Maijalassa maailman ääressä ole. Palvelija
oli äitisikin, kun minä häneen tutustuin, ja jos tulet
sellaiseksi kuin äitisi, niin ei ole mitään hätää.

Ukon puhuessa oli äitikin jo ennättänyt rauhoittua,
ja hänkin nyt myöntyi tyttärensä tuumaan.

Pyhäinmiesten päivänä ukko sitten itse
läksi hevosella Liisua viemään kirkolle,
josta Maijalan suureen rustholliin oli vielä
kappale venematkaakin. Kirkkoveneeseen nostettiin
Liisun vähäinen vaate-arkku; sitten hän sanoi
jäähyväiset isälleen ja läksi kirkkoväen kerällä
palveluspaikkaansa kohti.

Vankat soutajat tarttuivat airoihin ja saivat veneen
vauhdilla etenemään. Pian jo kirkkokin joutui pois
näkyvistä; hiukan kuitenkin vielä tornin huippu pisti
esiin, ja sitä Liisu tahtoi katsella niin kauvan kuin
se vähänkin

häämöitti. Mutta vene kiiti eteenpäin eikä tornia
näkynyt enään.

Tultiin Maijalan rantaan. Rusthollin renki oli veneessä,
ja hän tarjoutui Liisun avuksi arkkua kantamaan.

Perille tultuaan pääsi Liisu heti emännän
puheille. Tämä määräsi hänelle sisäkön paikan.

Siihen kyllä tyttö olikin sopiva, sillä hän oli
nöyräluontoinen ja altis noudattamaan kaikkien
käskyjä.

Toista vuotta oli jo kulunut siitä kuin Liisu tuli
Maijalaan. Hän oli siellä hyvin menestynyt.

Nyt oli kevät, ja isäntäväki oli päättänyt ottaa
kesävieraita, Maijalassa kun oli paljon huoneita. Olihan
paitsi isoa päärakennusta vielä toinen pienempi aivan
järven rannalla,kauniitten koivujen ympäröimänä.

Tämän oli eräs taiteilijaperhe vuokrannut
kesäksi. Vieraita tulokkaita varten nyt hommattiin,
huoneita siistittiin ja varattiin mukaviksi. Liisua
huudettiin tavan takaa, ja Liisu oli aina valmis ja
altis juoksemaan minne kutsuttiin. Emäntä katseli
mielihyvällä tytön toimia ja virkkoi: -- Liisu kuules,
sinun täytyy olla kesävieraitamme avustamassa, he
tulevat meille täysihoitoon. Sinä olet siisti ja
nöyrä, joten he varmaan tyytyvät sinuun.

— Kyllä koetan, jos sitte vain osaan heitä palvella.

— Hyvällä tahdolla saa paljon aikaan, vakuutti
emäntä.

Taiteilija rouvineen ei kauankaan ollut talossa asunut,
ennenkuin he molemmat mieltyivät Liisun toimiin ja
erittäinkin hänen somaan ja viattomaan olentoonsa. Hän
oli heidän mielestään ulkomuodoltaankin joka
piirteessään niin sopusuhtainen ja nen, että maalari
jo arveli hänestä saavansa oivallisen mallin. Paraikaa
taiteilija nimittäin suunnitteli taulua, johon hän aikoi
maalata nuoren, järven viileään kylpyyn astuvan naisen.

Eräänä päivänä, kun Liisu tuli kesävieraita
pyytämään verannalle kahvia juomaan, sanoi
taidemaalari: Kuuleppas tyttöseni, etkö suostuisi
istumaan mallina minulle, tarvitsisin erästä taulua
varten juuri sellaisen tytön kuvan kuin sinä olet.

Liisu vähän hämmästyi, vaan sanoi sitte rouvalle: --
Minkälaiset vaatteet ottaisin ylleni?  Mustat minulla
parhaat ovat.

Rouva tuli hiukan hämilleen tytön viattomasta
vastauksesta, hän yskähti vähän, vaan sanoi
sitten: --E i sinun tarvitse ollenkaan pukea vaatteita
yllesi. Katsoppas, kun tytön juuri täytyy järveen
astua, niin ei sinulla sovi olla vaatteita ylläsi,
ja noiden pitkien hiustesi täytyy olla hajallaan.

— Alastonnako minun täytyisi olla! En, en, sitä en
julkea olla!

— Lapsellinenhan olet, -- sanoi taiteilija.

— Olenhan minä vakaa nainut mies, ja sinä saat 50
markkaa, jos rupeat malliksi. Rouvani istuu täällä
myöskin mukana.

Liisu punastui korviaan myöten, mutta vastasi nyt,
että hän tahtoi asiaa tuumata.

Koko päivän kulki Liisu tätä asiaa miettien.

Häntä iletti mennä seisomaan sinne maalarin eteen,
mutta nuot 50 markkaa houkuttelivat häntä; siinä oli
koko suuri summa rahaa köyhän torpan tarpeisiin --
mutta sittenkin hänen oli niin paha olla, ikäänkuin
hän tekisi jonkun pahan työn maksua vastaan. Täytyi
neuvotella emännän kanssa.

Tyttö läksi emännän luo ja puhui suoraan
asiasta. Emäntä vain sanoi sen asian olevan tytön
omassa vallassa, ei hän siihen tahtonut sekaantua,
mutta olihan siinä rouvakin tyttöä kehoittanut.

Viikon päivät Liisu asiaa mietti, mutta vihdoin,
hänen muistaessaan kodin köyhyyttä, saivat rahat
hänet suostumaan. Palveluskumppaneilleen hän ei asiasta
puhunut mitään.

Mutta talon Pentti renki, joka alusta alkaen oli
Liisua mieltymyksellä katsellut ja hänen jälkiään
seurannut, huomasi pian, että hän taiteilijaparin
huoneita siivotessaan viipyi siellä erittäin kauan,
ja vihdoin hän sai vihiä

siitä, että Liisua käytettiin mallina. Poika oli
suutuksissaan, hän ei puhunut kenenkään kanssa asiasta,
oli vain äreällä tuulella ja teki työtä kiivaammin,
ikäänkuin hän sillä tavalla paremmin olisi voinut
hälventää sydämmensä kiihkoa ja kuohua.

Eräänä päivänä, kun talon palkolliset olivat
päivällisellä, tuli kyökkiin eräs nuorenpuoleinen
nainen, joka kerjäsi ruokaa.

Noin nuori ihminenkin kerjää, -- sanoi karjakko.

Niin juuri, lisäsi Liisu, -- ja vielä kiireimmällä
työn ajalla.

— Sinäkin vielä kehtaat moittia, tuommoinen ostettu
nainen! -- ivaili Pentti. Samassa hän nuoli lusikkansa,
viskasi sen pöydälle ja läksi kiihkoisin mielin pois
huoneesta.

Liisu kalpeni, hän huomasi nyt, että kumppanit
häntä ylenkatsoivat. Hän ei vastannut mitään, vaan
lähti hetken perästä taas toimiinsa, mutta nyt hän
tunsi itsensä ikäänkuin pahantekijäksi ja toivoi
vain p��äsevänsä pois näiltä seuduilta. Kun hän
jälleen saapui palveluskumppaniensa joukkoon, huomasi
hän heidän äkkiä lakkaavan puhumasta, he katsoivat
toisiinsa salavihkaa ja hymyilivät vähän ivallisesti.

Liisu kesti tätä kesän loppuun, kunnes taiteilijapari
oli lähtenyt pois. Mutta kun sitten eräänä
pyhä-iltana, jolloin nuorta väkeä

oli kokoontunut Maijalan pihamaalle keinulavitsalle,
Liisukin tuli joukkoon, huomasi hän, miten tytöt
kuiskasivat keskenään ja yksi heistä sanoi:

— Tuo on ostettu nainen.

Silloin Liisu punastui ja läksi emännän luo.

— Minä en jaksa enään olla täällä, sanoi hän, --
laskekaa minut kotiin. Täällä minua kaikki ylenkatsovat
ja pilkaten sanovat, että olen ostettu tyttö. Minä
en tätä kestä. En tiedä mitä vanhemmat sanovat,
mutta kotiin minä kuitenkin tahdon lähteä.

— Tee kuten tahdot, en pakota sinua jäämään,

— vastasi emäntä, -- mutta marraskuun ensi päivään
kuitenkin kehoittaisin sinua pysymään paikallasi.

Liisu noudatti emäntänsä neuvoa. Pyhäinpäiväksi
hän lähti kotiinsa. Hän oli jo ennen ilmoittanut
vanhemmillensa, ettei hän ensi vuonna aikonut
mennä palvelukseen. Maa oli routainen, mutta
aurinko loisti kirkkaasti, kun Liisu kirkonkylästä
ajoi Korkeanummelle päin. Veli oli tullut häntä
noutamaan. Mäntymetsä tuoksahti raittiilta ja tiaiset
hyppelivät oksilla. Siellä täällä näkyi vielä joku
puolukka, joka oli jäänyt varsiin hohtamaan.

Kaikki oli niin tuttua, niin suloista, mutta raskas tunne
hänen sydämmessään ei sallinut hänen inistään
nauttia, ennenkuin hän oli saanut puhua isälle ja
äidille.

Ilta hämärsi, kun he torppaan ennättivät.

Lapset huusivat iloissaan, kun iso sisko kotiin
saapui. Mutta äidin silmä huomasi heti, että Liisun
mieltä jokin raskautti. Ja illempana Liisu sitten kertoi
kaikki vanhemmilleen, miten taiteilijapari oli häntä
malliksi tahtonut sekä miten hän siihen oli suostunut
vihdoin, kun hän ajatteli, että ne rahat olisivat
hyvään tarpeeseen täällä kotona. Hän ei silloin
ymmärtänyt, että hän teki niin pahoin, mutta nyt vain
kaikki sanoivat hänelle pilkallisesti, että hän on

»ostettu nainen».

— Isä ja äiti kulta, ottakaa minut kotiin jälleen!
Kyllä tahdon olla teille kuuliainen tyttö, mutta en
enään ikänä tahdo mennä muualle palvelemaan.

Äiti ei puhunut mitään, kyyneleet juoksivat kurttuisia
poskia pitkin, mutta isä sanoi kovalla äänellä: --
Ja sinä myit itsesi rahasta!  Onneton tyttö, tuo tänne
ne 50 markkaasi.

Liisu otti rahat taskustaan ja antoi ne isälleen.

— Näitä ei tässä torpassa käytetä, --
sanoi isä. -- Minä vien ne tulevana pyhänä
kolehtilaatikkoon.

Sellaiset rahat eivät meillä siunausta kanna.

Ukko ei sen jälkeen sanaakaan puhunut Liisun
kanssa. Yöllä, kun kaikki lapset nukkuivat, kuuli äiti
Liisun yhä huokailevan.

Kuu pilkisti torpan pienestä ikkunasta sisään, ja sen
himmeästi huonetta valaistessa hiipi

äiti Liisun vuoteen luo, syleili tyttöä ja kuiskasi:

— Erehtynyt lapsi, olen iloinen, kun olen taas saanut
sinut omaan kotiin, täällä voin Jumalan avulla paremmin
suojella sinua maailman viettelyksistä.

Liisu nyyhkytti, mutta äidin syleily, oma koti ja
tunnustus, jonka hän oli suoraan tehnyt, vaikuttivat
sen, että hänen sydänparkansa sai levon ja hän nukkui
rauhalliseen uneen niinkuin ennen lapsena.

Seuraavana pyhänä läksi Korkeanummen ukko
kirkolle. Kun hän kirkosta poistui, kopeloitsi hän
kauan kolehtilaatikon luona ja meni sitten pappilaan.

Kun kirkkoherra ja lukkari tyhjensivät kolehtilaatikoita,
ihmettelivät he, että sieltä löytyi kokonaisia
seteleitäkin.

Tänäänhän oli paljon kartanoitten herrasväkeä
kirkossa, -- sanoi lukkari. -- Harvoin ne käyvät Herran
huoneessa; tahtoivat nyt edes vähän runsaammin laskea
rahaa laatikkoon.

Sitten kirkkoherra läksi kotiin. Siellä hänelle
ilmoitettiin, että Korkeanummen torpan isäntä
oli pappilassa ja pyysi päästä kirkkoherran
puheille. Hänet otettiin heti vastaan.

Heidän välillään oli pitkä keskustelu. Mitä pappi
lienee ukolle sanonut, sitä hän ei milloinkaan puhunut,
mutta kotiin tultuaan oli hän paljon lempeämpi Liisua
kohtaan kuin edellisinä päivinä.

--sivu--

Vähitellen kaikki tuli entiselleen. Liisu oli ahkera
työtä tekemään ja reipas ja kuuliainen vanhemmillensa,
joten hän täydellisesti voitti heidän rakkautensa
takaisin.

Vuodet vierivät, eikä Liisusta kukaan puhunut
pahaa sanaa. Naapuristossa kaikki häntä
kunnioittivat. Maijalan emäntä oli monta kertaa
koettanut saada häntä takaisin palvelukseensa, mutta
sinne ei Liisu enään tahtonut.

Naapuritorpassa oli nuori Eetu niminen isäntä,
joka kauan oli mielihyväliä katsellut Liisua. Viime
aikoina hän usein oli tullut Korkeanummelle; oli
aina joku pieni asia, jota hänen täytyi toimittaa
naapuritorpassa. Liisun vanhemmat huomasivat hyvin,
että hän tuli tytön tähden.

Eräänä päivänä sanoi Liisun äiti:

— Tyttöseni, Eetu käy täällä hyvin usein, sinun
tähtesi hän täällä käy. Hän on kelpo poika,
sopisihan sinunkin hänestä pitää.

— Oi äiti, pelkäänpä että jo liiaksikin hänestä
pidän. Ei olisi minun pitänyt kiintyä häneen eikä
kehenkään.

Kaksi viikkoa myöhemmin oli Liisu siskojensa kanssa ollut
heinäniityllä, mutta hän läksi vähän aikaisemmin
kuin muut kotiin ilta askareille.

Hän oli kävellyt kiireesti, huivi oli valunut niskaan
ja hänen punaisenkellertävät hiuksensa hohtivat
ilta-auringon valossa kuin kulta. Hän oli sangen soma,
sen huomasi

naapurin Eetukin, joka odotellen häntä seisoi tuvan
akkunan ääressä häntä katselemassa.

— Kas Eetu, olethan sinäkin täällä! Olin
heinäniityllä, mutta täytyi tulla ilta-askareille,
siskot jäivät vielä loppuja haravoimaan. Joko teillä
on heinä tehtynä?

— Ei vielä kaikki. Mutta katsoppas Liisu, minä
olen kauan aikonut sanoa sinulle, mitä joka päivä
on mielessäni, ja siksipä tulin tänne, sillä nyt
en enää saanut rauhaa -- nyt minun täytyy kysyä,
tahdotko tulla vaimokseni?

Liisua vähän vavistutti, mutta sitten hän hetken
perästä rohkaisi mielensä ja virkkoi: — Ennen
kuin vastaan, tahdon kertoa sinulle erään tapauksen
elämästäni, kentiesi et sinä sitten enään minua
rakastakkaan, kun sen kuulet.

— Sinua rakastan aina ja sinua tahdon aina tästälähin
tukea!

Onnellinen hymy näkyi Liisun huulilla hetkisen, mutta
sitten hän jälleen kävi vakavaksi ja rupesi kertomaan
sen kesän tapahtumista, jona hän Maijalassa palveli
. . . Aina sen mukaan kuin hän kertoi, kalpenivat Eetun
posket, ja vihdoin hän kääntyi poispäin, tarttui
ohimoihinsa ja huudahti: -- Olet siis ostettu nainen! --
ja niin hän kiirehti pois tuvasta.

Äiti oli tullut sisälle heidän huomaamattansa.

Nyt Liisu itkien syöksyi hänen kaulaansa,

huudahtaen: -- Äiti, äiti, hänkin lausui nuo kovat
sanat ja läksi! Sinä yksin, äiti, et tuomitse, eikä
myöskään -- Jumala!

Eräässä taulunäyttelyssä oli kaikkien ihailun
esineenä taulu, kuvaava nuorta naista, joka juuri
aikoi viskautua viileään järveen kylpemään. Se oli
ihana kuva, joka piirre hieno ja soma. -- Katsoppas tuota
vartaloa ja olkapäiden pyöreyttä, -- sanoi eräs herra
toverilleen, -- ja iho -- se on kuin sametti, niin pehmeä
ja kaunis. Mainio taiteilija, ihana kuva!

Näin tätä kuvaa ihailtiin -- toiset tulivat ja toiset
menivät, aina yhä uusia ihailijoita karttui.

Mutta kaukana sydänmaassa, Korkeanummen torpassa istui
tyttö, jonka nuoruudenonni oli särkynyt.

IMATRA

Satu.

Imatra oli ihana impi, kaunis Karjalan neito; hänellä
oli kiharat kullanvälkkeiset, silmät taivaansiniset,
vartalo soman solakka.

Hän asui isänsä majassa, Emäkosken lähellä,
eikä tullut sitä nuorukaista koskelle, joka ei
käytyänsä Emäkosken talolla olisi mieltynyt
ihanaan Imatraan. Turhaan he kuitenkin katsoivat hänen
säihkyviin silmiinsä, sillä kylmäksi jäi tämän
korskean neidon sydän. Ei yksikään nuorukainen voinut
sitä tuleen sytyttää.

Vaan tapahtuipa kerran, kun Imatra eräänä
iltapäivänä kulki metsässä marjoja poimimassa, että
hän siellä näki miehen, joka oli nurmelle nukkunut,
sammalmätäs päänaluksena.

Ammuttu kontio oli oikoisenaan hänen jalkojensa
edessä. Tyttö hätkähti ja aikoi rientää pois, mutta
ei voinut lähteä paikaltaan; hän vain jäi katselemaan
nuoren metsästäjäsankarin miehuullista muotoa ja hänen
kirkasta kaunista otsaansa. Samalla nuorukainen

--sivu--

heräsi. Hän ei ensin tietänyt, näkikö hän edessään
unikuvan, vai oliko tämä todellinen elävä olento. Hän
hieroi silmiään, ja tyttö sanoi:

— Mistä kaukaa olet, sankari, en ole sinua ennen
nähnyt näillä seuduilla?

— Mistä tiedät, kaunis impi, että sankari olen?

— Näen metsänkuninkaan jalkojesi edessä kaatuneena,
siitä sankarin tunnen. Mutta vielä jäin vastausta
vaille -- kysyin, mistä tulet?

— Tulen Hämeen kankahilta, joilla jo lapsena olen
tottunut jousta käyttämään ja kivisellä kirveellä
petoja tappamaan. Kotini on korkean vaaran rinteellä,
saarikkaan järven rannalla, mutta siinäkin ihanassa
seudussa tuntui jo oloni ahtaalta ja niin päätin
lähteä tänne Karjalan seutuville, kuuluisaa Emäkoskea
katsomaan. Tuolla kankaalla jouduin kontion kanssa
taisteluun, ja kaadettuani sen vihdoin, väsyin niin,
että laskin tähän levolle.

— Seuraa kanssani, nuori sankari, isäni talolle,
-- sanoi Imatra, -- isäni palvelijat ja juhdat saavat
tuoda kontion perille, ja sinua pyydän tervetulleeksi
pöytäni ääreen.

— Kiitos, neito! Mutta kuka olet sinä, ihana impi,
joka minua luoksesi kutsut?

— Olen Imatra ja isäni nimi on Koskenhaltija.

— Mutta miksi sinua, sankari, nimitetään?

— Nimeni on Paasi ja kotitaloni nimi on Metsävaara.

Näin jutellen he olivat jo ennättäneet Koskenhaltijan
talolle, johon Emäkosken kohina alati kuului.

Koskenhaltija oli komea, ryhdikäs mies.

Kun hän tuli Paatta vastaan, katselivat he toisiaan
hetkisen, ja sitten Haltija, joksi isäntää enimmiten
nimitettiin, paiskasi kättä Paadelle ja sanoi hänet
tervetulleeksi, käskien häntä käyttämään hänen
juhtiaan ja palvelusväkeään ikäänkuin ne olisivat
hänen omiaan olleet. Nuorukainen viihtyi ja menestyi
erinomaisesti tässä talossa. Hän viipyi päiviä,
viipyi viikkoja ja käveli joka päivä ihanan Imatran
kerällä Emäkoskea ihailemassa, ja nuoret katsoivat
toistensa silmiin, ja outo, ennen tuntematon tuli syttyi
molempien sydämmiin.

Ennenkuin heinäkuu oli lopussa, oli ihana Imatra
Paaden morsian, ja elokuun lopulla piti heidän
häänsä vietettämän. Häälahjoja tuli läheltä
ja kaukaa, ja kaikkialla puhuttiin siitä, että eräs
metsästäjäsankari nyt vihdoinkin oli voittanut omakseen
ihanan Imatran.

Toivottu hääpäivä tuli vihdoin. Vieraita saapui
suurissa määrin, suku oli laaja ja mahtava ja kansaa
kokoontui morsianta katsomaan aina lähipitäjien
periltäkin; sillä morsiamen kauneus oli kuuluisa.

Ennenkuin morsianta ruvettiin pukemaan, sanoi sulhanen:
-- Hyvästi, armas, vähäksi aikaa! Minä menen koskeen
huuhtomaan itseäni ja puen sitten sulhasvaatteet ylleni;
sitten tulen sinua noutamaan ja lähdemme yhdessä
hääsaliin vieraittemme luo.

— Mene, mutta ole varovainen, virta on petollinen.

— Ole huoleti, en mene sen pyörteisiin. - Hän lähti,
ja sillä aikaa Imatra pukeutui morsiameksi. Kun neitoset
olivat pukeneet hänen yllensä valkoisen silkkihameen,
kysyi Imatra: -- Olenko jo niin kaunis, että voin mennä
sankariani vastaan?

— Ei vielä, -- kuului vastaus, -- vielä on hohtavat
rannerenkaat käsivarteesi ja somat soljet rintaasi
kiinnitettävät.

Hetken perästä kysyi Imatra jälleen: - Joko nyt saan
mennä sankariani syleilemään?

— Ei, -- vastasi eräs neitosista, -- morsiuskruunu
ja ihana huntu, jossa hopeapilkut kimaltelevat kuin
kastehelmet, ovat vielä päähäsi kiinnitettävät.

Hetki kului vielä, ja Imatra seisoi valmiiksi puettuna
kaikessa ihanuudessaan.

— Tule minun sankarini pian, -- sanoi Imatra, --
niin lähdemme väkijoukkoon! - Mutta sankaria ei
kuulunut. Imatra lähetti yhden neitosista ilmoittamaan,
että hän oli valmis. Kului hiljainen hetki, kului
toinen,

ei neito tullut takaisin. Imatra alkoi käydä
levottomaksi, hän lähetti toisen neidon kuulustelemaan,
mutta kun ei tämäkään tullut takaisin, syntyi hänen
sydämmeensä synkkiä aavistuksia ja hän sanoi: --
Menen itse sankariani etsimään! Jos hän on elävitten
joukossa, niin ei kukaan voi estää häntä luokseni
tulemasta, mutta jos ...

Hän ei ennättänyt enempää sanoa, ennenkuin ovi
aukeni ja molemmat morsiusneidot syöksyivät vapisevina
sisään.

— Missä Paasi? -- kysyi Imatra.

— Kosken kuohuissa, -- huudahtivat neitoset.

— Hän meni uimaan, vesi oli noussut, virta oli
hänen uimapaikallaan entistä väkevämpi, se vei,
vei pyörteisiinsä uljaan sankarisi!

— Pois tieltä! -- huusi Imatra ja riensi Emäkoskelle,
jonka partaalle hääjoukko, sulhasen onnettomuuden
kuultuaan, nyt oli kokoontunut.

Tänne tultuaan huusi Imatra: - Tuolla, tuolla
on Paasi! Nyt, sankarini, olen valmis sinua
syleilemään!—j a silmänräpäyksessä, ennenkuin
hänen kauneudestaan häikäistynyt kansa ennätti
tointua, oli hän jo heittäytynyt Emäkosken
pyörteisiin.

Vanha, mahtava Haltija riensi rannalle, vaan tässä ei
hänen mahtavuutensa auttanut mitään, Emäkoski kyllä
piti saaliinsa.

Mutta elokuun iltoina, milloin tuuli oli tyven

ja kuu valaisi seutua, istui vanha Haltija kosken
partaalla ja oli näkevinään Paaden ja hänen helmassaan
Imatran, jonka morsiushunnun koski viskasi korkealle
ilmaan.

Se oli tuo kaunis huntu, jonka hopeapilkut kimaltelivat
kuin vesihelmet.

Tästä tapauksesta asti on Emäkoski saanut nimen
»Imatra».

Vuodet ovat vierineet, sukupolvet nousseet ja kadonneet,
mutta yhä vielä, kun matkustaja katselee Imatran koskea,
näkee hän siellä kosken kuohuista nousevan Paaden ja
Imatran, sekä hänen vesihelmistä kimaltelevan ihanan
morsiushuntunsa.

======= ======= ======= ======= ======= =======

ENTINEN KAPPALAISENTILA JA SEN ASUKKAAT.

Nuori lukijani, joka elät nykyajan mukavuudessa,
matkustat höyryhevosella, ostat tehtaissa valmistetut
vaate-aineet, joita koneella ompelet tai annat ommella,
-- jolle kaikenmoiset koulut ovat avoinna, joissa saat
tyydyttää sekä tietopuolista että käytännöllistä
opinhaluasi, sinua pyydän seuraamaan minua vanhojen
muistojen maailmaan 1840 luvun keski-aikoihin. Tahdon
saattaa sinut ystävälliseen, vieraanvaraiseen
maapappilaan eli kappalaisen taloon. Siellä saat tutustua
kappalaisperheeseen ja nähdä, miten täällä siihen
aikaan lukuisaa lapsilaumaa kasvatettiin.

Kappalaisentila, josta aion kertoa, sijaitsi Satakunnassa
erään syrjämaantien varrella, lähellä kosken
rantaa. Asuinrakennuksessa oli sali, sen oikealla puolella
kaksi kammaria.

Toiseen näistä mentiin salista ja sitä nimitettiin
vieraskammariksi. Toinen oli porstuakammari, josta ovi
kävi sekä salin edustalla

olevaan pitkään porstuaan että vieraskammariin.

Salin vasemmalla puolen oli suuri, koko rakennuksen
levyinen huone, jota nimitettiin »isoksi kammariksi».

Se oli neliskulmainen, ja kaksi akkunaa oli molemmilla
puolin ja ne olivat varustetut vahvoilla luukuilla,
jotka pantiin aina kiinni niin pian kuin kynttilät
sytytettiin. Ikkunat olivat yhdenkertaiset, ja talvella,
kun pakkanen loi niihin jääkukkiaan, oli lasten
suurimpana huvina painella kuvia jäähän sormustimella,
avaimella ja millä milloinkin. Isosta kammarista meni ovi
kylmään porstuaan, jonka toisella puolella oli kylmä
kyökki. Siinä kyökissä valmistettiin ruokaa perheelle,
jossa oli kymmenen lasta.

Pastori, joka oli harmaahapsinen, kun minä hänen
opin tuntemaan, oli filosofian maisteri, ja hänen
rouvansa, rovastin tytär, oli Turussa käynyt erään
ranskattaren asumakoulussa (täyspensionissa). Molemmat
siis olivat saaneet parhaan sivistyksen, mitä siihen
aikaan oli tarjona. Mutta kappalaisen tilalla tuli oppia
yksinkertaisuuteen, sillä täällä ei ollut suuria
mukavuuksia tarjona. Pastori oli kuitenkin lisäksi
rakennuttanut itselleen vähäisen syrjärakennuksen,
jossa oli isompi vastaanottohuone ja pieni varastohuone
sekä ullakkokammari, jossa perheen pojat ja »sähtöri»
eli koti-opettaja asuivat. Vanhemmille

lapsille pidettiin koti-opettajaa, kunnes oli
välttämättömän tarpeellista lähettää pojat
kouluun. Tyttöjä ei jaksettu kouluttaa, vaan vanhemmat
siskot saivat sitten opettaa nuorempia.

Lukijaani ehkä huvittanee tietää, miten tämän
pappilan huoneet olivat sisustetut.

Vierashuoneessa oli patjoitetut, mutta joustimettomat
huonekalut, kahdenmaattava sänky, joka sivultapäin
oli ulosvedettävä, siinä punainen, erittäin
kaunismuotoisiin kuvioihin ommeltu silkkipeitto ja
tämän päällä neljä korvapatjaa, joitten päällinen
oli leveällä reikäompeluksella varustettu. Nämät
päälliset, joihin tyttäret olivat ompelukset tehneet,
olivat aina häikäisevän valkoiset, ja koko vuode
oli huoneen kaunistus, vaikka sen eteen nykyaikana
kiireimmiten hankittaisiin varjostin, koska muuten
ei huone olisi comme il faut, eli niinkuin olla
tulee. Salissa oli valkoiseksi maalatut huonekalut:
pitkä sohva, puolatuolit ja saranapöytä, jonka lappeet
olivat pyöreät.

Yleensä kaikista pöydistä nurkat olivat pyöreiksi
vuollut, jotta lapset eivät loukkaisi itseään
niihin. Sitten oli vielä suuri valkoiseksi maalattu
astiakaappi, jonka päällä aina oli kirkkaaksi
kiillotettuja kynttilä] aikoja kynttilöilleen,
rivitettynä siten, että korkeimmat olivat keskellä
ja toiset molemmin puolin pituutensa mukaan, niin että
niistä syntyi

kiiltävä kaari astiakaapin päälle. Näitä käytettiin
vain kun vieraita tuli, mutta niitten täytyi aina seisoa
siinä valmiiksi kiillotettuina.

Vielä oli salissa kahden istuttava keinutuoli, pari
piironkia, muutamia pieniä pöytiä ja kahden maattava
päästä vedettävä sänky, jonka peitteenä oli
kotona kudotusta ja kotona »ehtapunaseksi» painetusta
kokovillakankaasta ommeltu peite. Tämä yksinkertainen
huone valkoisille kalusteineen, jota lisäksi vielä
lasinen kattokruunu ja muutama viheriä kasvi koristi,
teki erittäin miellyttävän vaikutuksen jokaiseen
talossa kävijään.

»Iso kammari» oli yhteisenä työhuoneena. Sen
ylipäässä työskentelivät pastorin rouva tyttärineen
ja toisella puolen huonetta palvelijattaret.

Varsinkin kun perheen jäsenillä oli työnä
kankaan kutominen tai kehruuta tai muuta sellaista,
josta tomua syntyi, soveltui tämä parhaiten
työhuoneeksi. Porstuakammari oli vanhempien tyttärien
hallussa; siellä oli heillä tyyssijansa, kun joskus
tahtoivat kirjoittaa ystävilleen tahi ommella
joululahjoja y. m. Enimmiten kuitenkin istuttiin
isossakammarissa. Siinä oli keskiseinällä suuri,
kalkittu tiilinen uuni, josta loimoava tuli talvisin
levitti suloista lämpöänsä.

Kyliä ei paljon kuljettu, mutta erittäin
vieraanvaraisesti otettiin vastaan sekä etäämpää
tulleita vieraita että pitäjäläisiä. Emännät

olivatkin hyvin halukkaita tulemaan tuliaismyttyineen
pastorin rouvaa katsomaan, kun kirkolle saapuivat,
ja »pastorskalla» oli aina hyvää kahvia kotoisten
nisusten kera heille tarjottavana ja monta hyvää neuvoa
annettavana.

Tyttäriltä vieraat saivat uusia kankaanmalleja, ja
näistä töistä jutellessa tuli pastorin väen ja
pitäjäläisten väli tuttavallisemmaksi ja rakkaammaksi.

Kevättalvesta alkoi kankaankutomisen aika. Silloin
pappilassa melkein lakkaamatta oli kolmet kangaspuut
paukkumassa, ja niin ahkeraan kudottiin, että pikkusiskot
saivat olla hyvin joutuisia ennättääksensä lukea
läksynsä ja voidakseen tehdä niin paljon puolia,
kuin kutojat saivat käytetyksi. Illan tultua ei enään
kudottu, vaan sitten saivat lapset leikkiä, ja jos ilma
oli kaunis, lähti perhe kävelemään.

Talvi-iltoina, kun oli kirkas tähtitaivas, isä
tavallisesti huomautti lapsille tähtiä ja kertoi
niitten nimet. Toisinaan taas katseltiin revontulia,
kun niitä sattui näkymään, ja isä jutteli, niistä
niiden luullaan syntyvän.

Ne olivat hauskoja iltoja nuot. Kotiin tultua isot siskot
ja äiti kehräsivät tai ompelivat ja joku joukosta
luki ääneensä jotakin hyvää kirjaa. Isällä oli
hyvä kirjasto, ja hänen veljiltään, joista yksi
oli professori, saatiin myöskin aina valittua ja
sivistyttävää lukemista.

Ikävystyä eivät lapset milloinkaan saaneet.

Jos joku valitti ikävää, niin äiti heti keksi
nurkujalle uuden työn, ja tosi oli, että ikävä heti
haihtui. Heillä oli tehtävänä kaikenlaisia pieniä
töitä, joita tarpeellisiksi katsottiin.

Ne muuttuivat aina sen mukaan kuin lapset varttuivat
ja tulivat kykenevämmiksi. Jos he olivat ahkeria,
kertoivat vanhemmat siskot jonkun sadun, ja tämäpä
vasta ahkeruuteen kehotti.

Vanhemmat tyttäret hoitivat taloutta. Heillä oli
vuorotellen viikkonsa. Se, jolla oli viikko, kulki
talvella koko aamupäivän lammasnahalla vuoratussa
päällysnutussa, sillä hänen täytyi käydä kylmässä
kyökissä, kellarissa ja aitassa antamassa esiin, mitä
sieltä tarvittiin.

Iltapäivällä riisuttiin nuttu pois, ja silloin
hänellä oli aikaa istua toisten parissa.

Lauantaina klo 6, kun iltakellojen ääni kuului kappelin
kirkosta, asetettiin kaikki rukit syrjään ja muut
käsityöt pois. Silloin ruvettiin jo pitämään pyhää.

Keväällä edellisen vuoden liinakankaat valaistiin
ja sitten niistä ommeltiin liinavaatteita koko
perheelle. Kyllä silloin ahkerassa työssä tuli olla,
kun kankaat leikattiin ja ommeltiin.

Ei ollut konetta avuksi, mutta hyvin ne työt sujuivat,
ja erinomaisen virkistävältä tuntui, kun perheen
jäsenet työn jälkeen kokoontuivat saliin kahvipöydän
ympärille ja

siinä keskustellen vähän aikaa lepoa nauttivat.

Säätyläisiä ei kappelissa ollut paljon. Jos niitten
pariin mieli, täytyi lähteä emäkirkolle, ja joskus
lähdettiinkin, vaikka se tapahtui jotenkin harvoin, kun
matka oli pitkä. Kappalaisen lähimmässä naapuristossa
oli kyllä suuri kartano, mutta siinä asui ainoastaan
eräs vanha rikas aatelismies. Hän kyllä silloin
tällöin kävi pastoria tervehtimässä ja oli hyvin
tervetullut setä; lapsillekin, mutta yhdenikäisiä
kumppaneita he kuitenkin kaipailivat joskus.

Eräänä päivänä tuli pastorille tieto, että kartanon
herra oli sairastunut, ja jonkun päivän kuluttua hän
oli kuollut. Kappalaisen perheessä oli suru suuri. Ukkoa
kaivattiin paljon, sillä nyt oli ainoa naapuri poissa.

Sitten seurasi pesän selvitykset ja perilliset
ilmaantuivat omaisuutta jakamaan, kuten tavallista
on, vaan ei kukaan voinut ottaa osalleen tuota suurta
kartanoa. Se täytyi myydä, ja sen osti eräs varakas
entinen nimismies, jolla oli 6 lasta.

Suurella uteliaisuudella pastorin perhe odotti näiden
uusien naapurien tuloa, ja ennen pitkää kuultiinkin,
että he olivat saapuneet.

Eräänä kauniina aamupäivänä he sitten tulivat
kappalaisen perheen tuttavuutta tekemään,

ja oi sitä iloa, mikä tästä syntyi varsinkin papin
nuoremmille lapsille, joiden ikäisiä kartanon lapset
olivat. Isot siskot pääsivät aina mukaan, kun isoon
pappilaan lähdettiin emäkirkolle, mutta nuorempien
täytyi odottaa siksi, kunnes tulisivat vanhemmiksi.

Nyt oli naapurissa juuri heidän ikäisiänsä, ja tämä
vasta oli hauskaa. Päätettiin usein olla yhdessä ja
niinpä oltiinkin, kun vielä vanhempien neuvottelusta
tuli päätös, että pastorin vanhin kotona oleva tytär
(kaikkein vanhin oli nimittäin jo naimisissa ja omassa
kodissaan), samalla kuin hän opetti nuorempia siskojaan,
myöskin opettaisi naapurin lapsia. Yhdessä toisten
yhtaikaisten kanssa työskenteleminen vaikutti siten,
että oppitunnit olivat päivän hauskimmat hetket.

Toukokuun loppupuolella ruvettiin puutarhatyöhön.

Lapset saivat kukin muokata itselleen pienen maan ja
muodostaa ja jakaa sen oman kauno-aistinsa mukaan
kukkapenkereiksi ja kyökkikasviksia varten, sekä
kylvää ja hoitaa sitä mielinmäärin. Kasvi-aikana
tuli kyllä pian näkyviin, jos joku unhotti maansa
tahi muuten oli huolimaton, sillä kasvi on arka kuten
lapsikin, ei se viihdy eikä menesty, ellei saa osakseen
rakkautta ja hoitoa.

Mutta kappalaisen lapset hoitivat kasvejaan.

Jos joskus olivat ne unhottaneet, niin koettivat he sitä
innokkaammin parantaa, mitä olivat

laiminlyöneet. Isä rakasti suuresti kukkia, ja aamuisin,
jolloin hän aina oli kävelemässä, oli hänen tapana
käydä katselemassa tyttöjensä kukkapenkereitä. Niin
hän tiesi sitten kertoa heille, kun heräsivät,
kenen maahan oli puhjennut uusia kukkia. Mutta jos hän
joskus toi sellaisen viestin, että kasvit kosteuden
puutteessa nuokkuivat, oli se niin ikävä asia, ettei
se lapsi enää milloinkaan unohtanut kastaa pieniä
lemmikkejänsä.

Aina siitä asti kuin nurmi rupesi vihannoimaan ja
kevään ensi kukat puhkeamaan, saivat lapset seurata
isäänsä kävelymatkoille ja etsiä kaikenlaisia
kasveja, joita sitten tutkittiin, ja jos he löysivät
jonkun harvinaisen kukan, niin saivat palkinnon. Nämät
kävelyretket olivat kovin hauskoja. Vaikka lapset
muutenkin metsiä ja niittyjä samotessaan poimivat
harvinaisia kasveja, joita sitten veivät isän
tutkittavaksi, niin eipä se ollut niin hauskaa, kuin
isän kanssa yhdessä kulkeminen.

Kotiin tultua sitten yhteen ääneen ilmoitettiin
äidille, miten harvinaisia kukkia oli löydetty ja miten
»hirveän» hauskaa oli ollut.

Iloisin aika oli se, jolloin veljet olivat kotona
koululomalla, ja sinä päivänä, jona heitä odotettiin
kotiin, oli perheessä juhla.

Huoneet olivat kaikki varta vasten siivotut.

Sisäpiika, joka lasten pienenä ollessa oli heitä
hoitanut ja kauan talossa oltuaan oli käynyt

ikäänkuin perheen jäseneksi, tahtoi myöskin puolestaan
jotakin erityistä sievistystä tehdä yksinkertaisiin
huoneisiin, ja koristi lehdillä uunieni juuret. Siskot
asettivat kukkia maljoihin sekä veljien kammariin että
muihin huoneisiin. Äiti ja isot sisaret valmistivat
kaakkuja, ja illalla, kun kaikki oli valmista, lähtivät
siskot veljiänsä vastaan.

Veljiä oli kolme. Nyt oli vanhin käynyt pääkaupungissa
suorittamassa ylioppilastutkintonsa ja palasi laivalla
Turkuun, josta häntä nuorempien veljien kanssa
odotettiin tulevaksi. Siskot istuivat metsään maantien
varrelle, ja joka kerta kun kuului ratasten jyrinää,
toivoivat he jo näkevänsä odotettuja, mutta tuon
tuostakin toivo pettyi, oli joku ohikulkeva vain, --
Vihdoin, viimein veljet kuitenkin tulivat. Huomattuaan
siskot, heilutti ylioppilas lyyryllä varustettua lakkiaan
tervetuliaisiksi, ja tultuaan lähelle,riensivät kaikki
rattailta alas. Tomuisia he olivat, kun kesähelteessä
päivän mittaan olivat ajaa täristäneet 9 peninkulmaa,
mutta tomua pelkäämättä siskot heitä syleilivät,
ja sitten astuttiin jalkaisin loppumatka siskojen kanssa
yhdessä kotiin.

Kotona sitten istuttiin vähäksi aikaa isän ja äidin
pariin teepöydän ääreen, ja vanhemmat kyselivät
kaupungin uutisia, mutta äiti, joka etenkin ajatteli
lastensa terveyttä, ilmoitti,

että sauna oli lämmitetty valmiiksi kylpemistä
varten, ja nyt heidän siis oli tarvis mennä huuhtomaan
matkatomut pois. Saunasta tultua syötiin iloisesti
pakinoiden illallinen, luettiin kappale raamatusta ja
mentiin levolle.

Aamulla nuoret herrat saivat nukkua kauan, ennenkuin
heille vietiin kahvia, ja kylläpä se uni makealta
maistuikin. Oli niin huoletonta, niin sanomattoman
suloista tässä isän ja äidin kodissa, jossa
rakkauden valo kaikkialla pilkotti esiin hyväillen,
lämmitellen!  Kun pojat vihdoin unesta virkistyneinä
tulivat aamiaiselle, oli äiti jo ennättänyt laskea
heidän vaatteensa, oliko kaikki tallella, ja katsoa
mitä oli paikattavaa ja mitä parsittavaa.

Kappalaisen lapsilla oli kaikilla hyvät laululahjat.

Toisilla tosin oli vahvemmat, toisilla heikommat
äänet, mutta kaikilta laulu hyvin sujui, ja hauska
oli nähdä, kun he istuivat piirissä salissa ja
vanhin veli, joka lapsista oli viides järjestyksessä,
opetti siskojaan laulamaan. Kun sitten joku laulu oli
valmiiksi harjoitettu, pyydettiin isää ja äitiä
kuuntelemaan. Nyt seisottiin juhlallisina laulamassa,
ja silloin äidin tarkka korva pian huomasi, jos joku
ääni ei vielä ollut tarpeeksi harjoitettu. Monessa
tilaisuudessa tämä siskolaulukunta huvitti laulullaan
sekä muita että itseänsä.

Kappalainen piti kodissaan rippikoulua sitä tointa
varten siistityssä väentuvassa, ja kun tilaisuus aina
alettiin ja lopetettiin virren veisuulla ja rukouksella,
olivat kappalaisen lapsetkin mukana veisaamassa, jotta
rippikoululaiset paremmin oppisivat virren nuotin, sillä
siihen aikaan ei ollut kappelin kirkossa urkuja eikä
edes harmoniota.

Juhannuksena laskettiin rippilapset pyhälle
ehtoolliselle, ja silloin pastorin perhe koristi kirkon
koivuilla ja sireenin oksilla. Rippilapset kokoontuivat
pappilaan, saadaksensa viimeiset neuvot rakkaalta
opettajaltaan, ja sitten he avopäin seurasivat häntä
lähellä olevalle kirkolle. Kirkonmäellä seisoi
jo suuri kansanjoukko odottamassa tätä paimenta,
kun hän tuli laumansa kanssa. Näin oli hän jo tullut
monta vuotta, ja usein oli joku hänen omista lapsistaan
tässä joukossa.

Jumalanpalveluksen päätettyään oli pastori
jokseenkin väsynyt, sillä hän oli yksinäinen pappi
seurakunnassaan, mutta hän rakasti seurakuntaansa samoin
kuin seurakunta häntä, ja tässä molemminpuolisessa
rakkaudessa työ sujui helpommin, vaikka se joskus
kävikin vaivalloiseksi. Pieneksi hetkeksi hän
tavallisesti päivällisen jälkeen pani levolle ja
sitten hän jälleen oli virkeä. Niin oli hän tehnyt
eräänäkin juhannuspäivänä, ja levättyään hän
iltapuolella läksi perheineen

--sivu--

kävelemään naapuritaloon vievää tietä
pitkin. Puolitiessä naapurilaiset tulivat heitä
vastaan,he kun myöskin olivat kävelymatkalla.

Kumpaisetkin kehoittivat toinen toisiaan luokseen
tulemaan, mutta pastori pääsi kuitenkin voitolle,
pappila kun oli vähän lähempänä.

Iltapäivä oli ihana ja täynnä kesäistä tuoksua,
niinkuin se juhannuksena on. Metsää ei ollut lähellä,
sen huminaa ei kuulunut, mutta sen sijasta kuului
kosken alituinen vieno kohina. Pastorin rouva järjesti
kahvipöydän vanhan tuomen siimekseen, ja kun seuran
vanhemmat jäsenet juuri olivat asettuneet paikoilleen,
kuului ratasten jyrinää.

Sieltä tuli emäkirkolta rovastin perhe vaunuissa ja
kääseissä ajaen. Tervetulleita he olivat ja vastaanotto
oli sydämmellinen. Kahvipöydän ääreen he kaikki
asettuivat, mutta kun vähän aikaa oli pakinoitu,
rupesivat lapset leikkimään. Rovastin nuoret olivat jo
täysikäisiä, mutta lasten ilo tarttui piankin nuoriin,
ja niin rupesivat hekin mukana leikkimään leskistä,
haukkaa ja kyyhkysiä y.m.

Palloja ja renkaita viskeltiin, ja vanhemmat katselivat
ilokseen, miten somina nuot kirjavat pallot ja renkaat
lentelivät ilmassa, ja miten pääskyset ikäänkuin
pilaa tehden lentelivät niiden joukossa. Näin kului
ilta rattoisasti, kun vuoroin leikittiin ja nautittiin
yksinkertaisia virvokkeita.

Pastorin rouva oli yleensä hyvä keksimään kaikenlaisia
hyödyllisiä huvituksia lapsilleen.

Joskus he saivat luvan mennä naapurilaisten parissa
hakemaan kukkia, joita lääkkeeksi käytettiin. Pastorin
rouvan oli tapana kuivattaa pyörtänöpöllöjä
(Achillea millefolium), Johanneksen kukkia (Matricaria
chamomilla) sekä valkoapiloita.

Ensinmainitut pantiin viinaan, ja tätä käytettiin
haavojen parantamista varten.

Noista toisista valmistettiin teetä, jota juotiin
kylmettymisen parantamiseksi. Pitäjäläiset,
joilla oli pitkä matka kaupunkiin lääkärin luo
(kunnanlääkäreitä ei siihen aikaan ollut), hakivat
pappilasta aina ensi hätään noita rohtoja, joita
ilmaiseksi saivat, ja monta kertaa niistä apua oli.

Vanhemmat siskot lähtivät myöskin usein
kukanpoimintamatkoille, mutta he ottivat ompeluksensa
mukaansa, vieläpä jonkun hyvän kirjan huviksensa
sekä eväitä. He asettuivat sitten jonkun pellon
syrjään, jossa oli kukkanurmi ja viidakko. Veljet
rupesivat taittamaan viidakosta kukkakeppejä ja
lapset juoksivat pellonpientareita pitkin kuivattavia
kukkia etsimässä. Kun sitten kahviaika tuli, olivat
isot siskot keittäneet kahvia ja kattaneet kiven
kahvipöydäksi. Tämän kiven ympäri he sitten kaikin
asettuivat kahvia juomaan. Sen jälkeen joku veljistä
luki

ääneensä, toiset suorivat oksia kepeistä, ja
pikkutytöt asettivat poimimiansa kasveja kimpuille.

Kun työ oli tehty, lähdettiin uudestaan etsimään
uusia aineksia, ja kun päivällisaika tuli, asetettiin
eväät taas kivipöydälle, syötiin ilomielisinä
hyvällä ruokahalulla ateria ja istuttiin taas
pakinoiden ja työtä tehden, kunnes ilta joutui,
jolloin lähdettiin kotia suuret taakat mukana. Hauskaa
oli ollut ja terveyttä ulkoilmassa kartutettu. Lapset
varsinkin olisivat suoneet, että näitä retkiä usein
olisi uudistettu.

Elokuussa oli pastorin nimipäivä. Silloin tuli pappilaan
paljon vieraita. Ulkona oli tilaa kyllin kesän aikana;
silloin laitettiin nuorista koivuista lehtimaja pihamaalle
ja vieläpä telttakin, johon käytettiin pastorin rouvan
karkeita lakanoita.

Nimipäivän aattona puuhattiin niin, etteivät perheen
nuoret jäsenet joutaneet edes ruoalle aterian aikana,
mutta pastori ei ensinkään kysynyt silloin, missä he
olivat, sillä hän kyllä tiesi, että siitä tulisi
selitys seuraavana päivänä. Ja niin tulikin. Aamulla
aikaisin heräsi pastori siihen, että hänen lapsensa
sekä muutamat muut nuoret lauloivat hänelle laulun,
jonka hänen vanhin poikansa oli sepittänyt ja asettanut
johonkin tuttuun nuottiin. Kun pastori sitten astui
ulos huoneestaan,

näki hän pihalla lehtimajan ja teltan sekä lisäksi
vielä äärettömän korkean nimipäiväriu'un
lippuineen.

Aamupäivällä tulivat kaukaisemmat vieraat;
niinpä kerrankin pastorin lankomies, eräs rovasti
tyttärineen,sekä naapuripitäjän kappalainen rouvineen
ja lapsineen. Iltapäivällä saapuivat pitäjän
säätyläiset pastorille onnea toivottamaan.

Nuoria etenkin kokoontui paljon kaikenikäisiä sekä
kappelista että emäkirkolta, sillä pastorin suuressa
perheessä oli myöskin kaikenikäisiä, ja varmoja
oltiin siitä, että ystävällisesti kaikki otettiin
vastaan. Nuoret olivat ulkona kaiken päivää. Siellä
leikittiin, juostiin, viskattiin palloja ja renkaita
ja tanssittiin piiritansseja. Iloisesti kului
päivä. Vieraan kappalaisen lapsetkin valittivat, että
pian jo täytyi lähteä, kun heillä oli pitkä matka
kotiin. -- Ette suinkaan vielä lähde,

— sanoivat pastorin lapset, -- yöksi te tänne
jäätte. -- Niin oli aiottu, -- vastasivat vieraat
lapset, -- mutta äiti sanoi, että kun täällä on
niin paljon vieraita sukulaisia, niin ei meidän sovi
jäädä. Hän sanoi, ettei teillä ole tilaa. -- Kyllä
äiti tilaa laittaa,— vakuuttivat pastorin lapset. He
riensivät sitten äidille puhumaan asiasta ja toivat
jälleen tiedon, että äiti oli käskenyt heidän suruti
jatkaa leikkiänsä, kyllä hän siitä huolta pitää,
että vieraat jäävät. Ja niin kävikin.

Vieras pastori rouvineen sijoitettiin saliin, ja pitkän
sohvan molempiin päihin tehtiin vuode heidän pikku
tytöillensä. Pojat saivat tilaa kappalaisen poikien
ullakkohuoneessa. Rovasti makasi vierashuoneessa, hänen
tyttärensä porstuakammarissa, kappalaisen omat lapset
isossakammarissa sekä aitan ylisillä, joka sitä varten
oli hyvin sievästi siistitty.

Isäntäväki nukkui pastorin omassa huoneessa
syrjärakennuksessa. Yksinkertaista, vaatimatonta oli,
ja tilaa oli kaikkien mielestä kylliksi.

Mutta perhe kasvoi ja varttui ja pastori rupesi
huomaamaan, että runsaampi leipä oli tarpeen. Eräänä
päivänä hän lähetti hakemuksen tuomiokapituliin,
päästäksensä avonaisena olevaan kirkkoherran virkaan
Hämeeseen, ja vaaliin hän paasikin, sillä hän oli jo
siksi vanha.

Kun pastori sitten kävi vaalia saarnaamassa, odotti
häntä perhe mitä suurimmalla uteliaisuudella kotiin
palaavaksi, sillä olihan kovin hauskaa saada kuulla
jotakin tuosta paikasta, joka mahdollisesti tulisi olemaan
heidän vastainen kotinsa. Ja pastori tuli ja kertoi
tarkkaan, miten pappila sijaitsi ihanan järven rannalla
suuren puutarhan ympäröimänä ja miten puutarhassa oli
paljon omenapuita ja marjapensaita. Tämä oli varsinkin
lapsille mieluista, heidän puutarhassaan kun

oli vain yksi omenapuu ja ainoastaan kuusi
karviaismarjapensasta, eikä äiti antanut niihin koskea,
hedelmät kun tarvittiin talouteen.

Metsämarjoja heillä oli paljon, sillä niitä saatiin
pitäjäläisiltä lahjaksi, ja itsekin lapset kävivät
niitä poimimassa. Mutta puutarhamarjat -- olisi se
kumma, kun niitä saisi oikein tarpeeksi! Vanhemmat
lapset kysyivät oliko pitäjässä paljon nuoria,
äiti uteli montako huonetta oli, ja pastori piirusti
koko pappilan. Pastorin rouva iloitsi toivossa, että
hänenkin joskus olisi mahdollisuus päästä ahdingosta
väljemmille aloille, mutta muisti samassa, että
hyvähän tuo olisi muillekkin, tapahtukoon Jumalan tahto.

Muutaman viikon kuluttua ruvettiin odottamaan tietoja,
miten vaalissa oli käynyt, mutta siihen aikaan kun
ei ollut sähkölankaa eikä rautateitä ja postikin
tuli harvoin, saatiin kauan tietoja odottaa. Vihdoin
eräänä päivänä juuri viimeisessä rataskelissä
saapui kappalaisentalolle vaunut, joissa istui kaksi
tavattoman lihavaa herraa. He pyörivät ulos vaunuista
ja kysyivät, oliko pastori kotona.

Tähän saivat myöntävän vastauksen, ja sitten
he astuivat pastorin huoneeseen. Ystävällisesti ja
iloisesti ilmoitti toinen, että hän oli sen pitäjän
nimismies, jonka kirkkoherraksi pastori äsken oli
valittu, ja hänen toverinsa oli saman pitäjän
henkikirjuri. He

olivat tulleet uutisia tuomaan tulevalle kirkkoherrallensa
ja samalla myöskin tekemään tuttavuutta perheen
kanssa. Selvää oli, että heidät ilomielin otettiin
vastaan. Perheen jäsenet esitettiin vieraille. Pojat
olivat jo kuitenkin oppilaitoksissa, mutta kuusi tytärtä
oli esitettävänä.

Vieraat viipyivät yön yli ja seuraavana päivänä
ennen lähtöään he ilmoittivat, että pastori vain
antaisi tiedon, kuinka monta hevosta hän tahtoi talon
tavaroita kuljettamaan, jahka muutto-aika tulisi,
sillä pitäjäläiset tahtoivat tulla pappiansa
noutamaan. Tämä ystävällisyys varsin liikutti
pastoria, hän kiitti vieraitansa ja pyysi heitä
viemään kiitoksensa myöskin pitäjäläisille.

Kun kappelilaiset saivat kuulla, että pastori muuttaisi
pois, tulivat he häntä onnittelemaan ja samalla
valittamaan, miten ikävältä tuntui, kun heidän
rakas paimenensa lähtisi. Mutta muutto oli tapahtuva
vastaseuraavana keväänä, ja vielä siis saivat hänen
pitää siksi. Pastorin rouvalla ja hänen tyttärillään
oli nyt paljon hommaa. Oli niin monenlaista, joka oli
saanut kelvata vanhassa pappilassa pienissä huoneissa,
mutta nyt, kun uusiin oloihin tultiin, täytyi hankkia
yhtä ja toista parempaa, lattiamatoista alkaen. Näissä
toimissa kului syksy nopeaan. Joulu tuli keskeyttämään
töitä, sillä se vaati omat pienet

valmistuksensa. Lahjoja oli laitettava kullekkin,
pieniä tosin, mutta niitä karttui kuitenkin koko
joukko. Veljet toivat myöskin vanhemmilleen ja
siskoilleen vähäiset lahjat. Nuoremmat olivat tuoneet
pikkusiskolle pahvilampaan, joka määkyi, sekä haukkuvan
koiran, mutta eivät malttaneet olla niistä puhumatta,
vaan veivät pikkusiskonsa ovensa taakse ja käskivät
hänen siellä kuunnella, miten hänen joululahjansa
äänteli. Siinä tyttö ihastuneena kuunteli lampaan
määkinää ja koiran haukuntaa, mutta esinettä hän
ei saanut nähdä. Hän tietysti uteliaana odotteli
joulu-aattoa, jolloinka tämä ilo kaikki tuli näkyviin.

Vanhin veli, ylioppilas, tuli kotiin täynnä kansallista
intoa. Yliopistossa oli siihen aikaan syntynyt kansallinen
herätys, jonka innostuttava voima nuorison mukana
kulki laajalti kautta maan. Se oli myöskin tehnyt
vaikutuksensa pastorin nuoreen ylioppilaaseen, ja
hänestä se levisi koko perheeseen, joka jo ennen oli
tällaiselle vaikutukselle altis.

Ylioppilaskin oli tuonut myötänsä pieniä lahjoja,
muiden muassa Suomettaren tilauskortin.

Tämä lehti oli alkanut ilmestyä samana vuonna eli
1847 ja oli kyllä jo pastorilla, mutta ylioppilas tahtoi
lahjoittaa sen siskoillensa heidän omaksi lehdeksensä.

Kaikkien joululahjojen osotteiden tuli olla

suomenkielisiä. Lahjat pantiin tavallisesti koppaan,
joka sitten asetettiin teepöydän viereen, pastorin
eteen, joka lahjat jakeli kullekkin.

Mutta nyt oli voudin annettu veistää nuorimmalle pojalle
suuri, anturoilla seisova puuhevonen. Tämä asetettiin
kelkan eteen, ja kelkassa oli vähäinen arkku, johon
joululahjakääröt laskettiin. Arkunkannen päälle oli
kiinnitetty paperi, johon ylioppilas oli kirjoittanut
seuraavat suomalaiset säkeet:

Kanteni auvatkaat ja nurkkani kääntäkää! nurin,
Lahjoja sille ja tälle ja noille ja näille ja niille
Löytynee sisältäin; ne suosiol' ottakaat vastaan,
Ehk'eivät kullast' oo eik' suuret arviostansa.

Joulupukeiksi naamioittuina ylioppilas ja keskimmäinen
veli toivat lahjat sisään, pyytäen saada kantaa
lahja-arkun pastorin eteen. Sen tehtyänsä he
toivottivat, että vuoden perästä jälleen tapaisivat
kaikki elossa ja terveinä, vaikka toisessa paikassa,
Hämeen ihanien saaristen järvien rannoilla.

Pastori pyysi joulupukkeja istumaan teepöydän
ääreen ja ottamaan osaa perheen joulu-iloon, mutta
pukit sanoivat, että heillä vielä oli pitkät matkat
kuljettavana. He poistuivat ja hetken perästä, pukua
muutettuansa, tulivat muitten muassa istumaan pöydän
ääreen, jossa kolmihaaraiset talikynttilät levittivät
loistavaa jouluvaloansa.

Kun kaikki olivat lahjansa saaneet ja tee oli juotu,
veisasi perhe muutamia jouluvirsiä, ja sitten
pastori piti iltarukouksen koko perhekuntansa kanssa
yhdessä, jonka jälkeen he illallista syötyään
kaikin menivät levolle, ollaksensa kello viisi aamulla
liikkeellä. Aamulla sitten sytytettiin kynttilät joka
akkunalle, ja kirkkoon veivät palvelijat kolme paria
kynttilöitä jalkoineen pappilan penkkiin ja itse saivat
myöskin kynttilän kukin.

Hauskasti kului joululoma kappalaisen kodissa. Silloin
vuoroon nautittiin herttaisen kodin suloudesta ja
naapurien iloisesta seurasta.

Paitsi hengellistä kirjallisuutta luettiin myöskin
vähän jouluksi ilmestynyttä kaunokirjallisuutta.

Nuoret leikkivät, tanssivat ja olivat toistensa parissa
ajelemassa ja luistelemassa.

Hiihto oli aivan tuntematon huvi siihen aikaan
Satakunnassa. Hauskaa oli, raitista tervettä
nuoruuden-iloa tässä kaikessa.

Mutta tämä virkistys-aika ei kauan kestänyt: tositoimet
vaativat taas kaikkia työhön eri haaroille. Pojat
läksivät oppilaitoksiin ja kotiväki toimieli
muutto-aikaa varten.

Lumi suli, kevät tuli, kankaat olivat valmiiksi
kudotut ja hangella valaistut. Pitkä mitta oli
kudottu vaaleata kesäkangasta tyttärille, ja siitä
vanhemmat tytöt valmistivat somat puvut itselleen
ja pikkutytöille. Pojille myöskin kotona kudottiin
kesävaatetta.

Huhtikuun loppupuolella sitten tuli kysymyskirje pastorin
tulevilta pitäjäläisiltä, milloinka saisivat tulla
kirkkoherraansa noutamaan.

Pastori lähetti kiitollisen vastauksen.

Omasta pitäjästä tuli myöskin saattajia lisäksi,
niin paljon kuin vain tarvittiin, ja naapuri tarjosi
vaununsa lainaksi, jotta perhe huonossa kelissä
mukavammin pääsisi perille.

Joka päivä kävi kappelin isäntiä ja emäntiä
lausumassa jäähyväisiä pastorille ja hänen
perheellensä, ja kun pastori lähtösaarnansa piti, oli
kirkko ahdinkoon asti täynnä, sillä kaikki tahtoivat
saada kuulla rakasta opettajaansa, joka heillä oli ollut
30 vuotta.

Kun pastori sitte kiitti pitäjäläisiänsä ja lausui
heille viimeiset jäähyväissanansa, kuului itkun hyminä
kautta koko kirkon.

Huhtikuun viimeisenä päivänä tapahtui
muutto. Kaipauksella pastori ja hänen perheensä
jättivät tämän seurakunnan, mutta toivo mukavammasta
olosta toisessa paikassa kuitenkin kaipausta
lievensi. Pari päivää matkustettuaan saapui uusi
kirkkoherra perheineen perille. Omituisten tunteitten
valtaamana saattoi hän omaisiaan tässä uudessa
kodissa, näytellen heille huoneita, joissa kaikissa oli
kahdenkertaiset ikkunat ja kaakeliuunit.

Tämä viimeksimainittu seikka miellytti varsinkin lapsia,
joista nuorin nyt oli

kymmenvuotias. He olivat emäkirkon pappilassa joskus
ihastelleet tuollaista kiiltävää esinettä, ja nyt
heidänkin kodissaan oli sellaisia.

Tässä ihanassa pappilassa oli kaikki mukavaa ja
uudenaikaista, eikä siitä ole mitään uutta kerrottavaa
nykyiselle nuorelle polvelle.

Lopetan siis kertomukseni entisestä kappalaisentilasta
ja sen asukkaista, jotka Hämeessä vietettyään
ihanimmat nuoruutensa päivät sitten hajaantuivat mikä
minnekin. Vanhukset ovat jo aikaa muuttaneet manalan
majoille, ja lapset olivat kaikki kymmenen viimeisen
kerran koossa nuorimman siskon häissä. Sitten eivät
enään milloinkaan kaikki saapuneet yhteen, ja nyt jo
useimmat heistä lepäävät turpeen alla.

======= ======= ======= ======= ======= =======

PIKKU ERKKI.

Pohjois-Suomessa asui pienessä mökissä työmies nuoren
vaimonsa kanssa. He olivat menneet naimisiin, kuten niin
moni muukin heidän vertaisistaan, ilman muuta rikkautta
kuin kaksi vankkaa, työhön kelpaavaa kättä.

Heikki ja Hilma perustivat kodin. Heikki rakensi pienen
tupasen, ja sitten oli pesä valmis. He asettuivat erään
sahan läheisyyteen, jossa Heikki kävi työssä, ja
Hilma piti alituisesti hyvää kaljaa sahan työmiehille
tarjolla, joten hänellä aina oli pieni käsiraha.

Ja päivät kuluivat ja viikot vierivät iloisesti, ja
taivas näytti niin siniseltä ja kirkkaalta, ikäänkuin
sinne ei milloinkaan pilvenhattaraa syntyisi.

Ensimmäinen talvi meni ja sen perästä kevät ja kesä,
aina yhtä tasaista rataa. Mutta toisena talvena oli
perhe-ilo lisääntynyt; pieni Erkki oli tullut Heikin ja
Hilman kotiin ihan kuin joululahjaksi. Tämä pieni vesa
vei nyt äidiltä paljon aikaa, mutta vielä Hilma ehti

tehdä kaljaa yhtä kuin ennenkin, ja Heikki teki työtä
kuin aimomies.

Vuodet riensivät eteenpäin, ja pikku Erkki kasvoi
ja vaurastui. Hänellä oli jo ollut pieni siskokin,
mutta kun paha kulkutauti, tulirokko raivosi, niin Jumala
korjasi lapsen. Erkkikin oli ollut kovin huonona sairaana,
mutta tuli kuitenkin terveeksi jälleen isänsä ja
äitinsä iloksi.

Eräänä päivänä toi isä kaupungista tuliaisiksi
Erkille kuvapaperin, johon suurilla kirjaimilla oli
painettu: Jeesus tulee! Tämä oli ensimmäinen kuva,
jonka Erkki oli nähnyt, ja sen vuoksi se tuli hänelle
erittäin rakkaaksi.

Ei hän silloin vielä paljon tietänyt rakkaasta
Vapahtajastamme, mutta kun hän tuon kuvan näki, niin
hän joka päivä kysyi äidiltänsä jotakin siitä; ja
köyhä, oppimaton äiti saattoi kertoa kuvasta vaikka
kuinka paljon, sillä jokainen kristittyhän tuntee
kalliin Vapahtajamme Jeesuksen elämänhistorian.

Sittemmin sai Erkki nähdä monta kuvaa, mutta niistä
ei mikään jäänyt niin hänen mieleensä kuin tuo
ensimmäinen.

Aikojen kuluessa muuttuivat olot Heikin perheessä. Ja
syynä siihen olivat »huonot

ajat», kuten sanotaan. Sahan omistaja teki
konkurssin huonojen aikojen takia. Heikki jäi nyt
työttömäksi. Hilma valmisti kaljaa, mutta se happani
ennen loppumistansa; ei tullut ostajia. Työtä etsittiin
vähän aikaa, mutta kovin niukasti sitä saatiin.

Kuukausia kului, ja vihdoin, kun varat tuntuvasti
vähenivät, päätti Heikki, samaten kuin moni muu ennen
häntä, lähteä pääkaupunkiin työnansiolle. Tuumasta
toimeen. Sellaisen köyhän perheen muutto oli pian
toimeen saatu.

Heikki asettui asumaan syrjäkadun ääreen, erään
leivintuvan perällä olevaan pieneen huoneeseen. Hilma
rupesi taas valmistamaan kaljaa myytäväksi, ja Heikki
sai myöskin työtä. Mutta pikku Erkki ei ollut
tyytyväinen, sillä hänen rakas vapahtajankuvansa
oli muutossa kadonnut. Hän itki sitä kauan, mutta se
pysyi poissa, ja lapsen kyyneleet kuivuivat, ja kuva
jäi unohduksiin.

Mentiin taas vuosi eteenpäin, mutta rupesivatpa huonojen
aikojen jäljet tuntumaan pääkaupungissakin. Heikin
perheeseen tämä koski myöskin, mutta he eivät
valittaneet, vaan koettivat tehdä työtä halvemmasta
ja ponnistivat voimiansa yhä enemmän, jotta siten
saisivat vahinkonsa korvatuksi. Mutta jousi oli liikaa
jännitetty. Työ ei enää tuottanut ruokahalua, kuten
ennen; mies kaatui

vuoteelle ja vaimon oli vaikea yksin elättää heitä.

Eräänä aamuna, kun pikku Erkki heräsi, näki hän
isänsä istuvan vuoteessa kädet ristissä, rukoillen:

»hyvä Jeesus,tule auttamaan!»

Erkki nousi kiireesti vuoteestaan, puki vaatteet
yllensä ja lähti leipomatupaan, jossa äiti kaljaa
valmisti. Hänen mieleensä johtui kuvapaperi, joka
hänellä oli ollut. Se häämöitti ensin ikäänkuin
usvan läpi, mutta usva hälveni, ja nyt hän sen muisti
ihan selvästi, muisti kirjoituksenkin, jonka hänen
äitinsä oli sanonut olevan: Jeesus tulee!

»Äiti»,

virkkoi Erkki,

»missä on minun kuvapaperini? Isä huutaa Jeesusta
enkä minä löydä kuvaani!»

»Lapsi raukka, isä rukoilee, että Jeesus, Vapahtaja,
jonka kuva sinulla oli, tulisi meitä auttamaan.»

»Niin, mutta sitä ei ole, mihinkä se pantiin?
Sanoithan että minäkin, aina kun kuvaa katselin,
muistaisin rukoilla Jeesusta, sillä hän aina auttaa!»

»No niin, ole nyt vain rauhassa, en nyt jaksa kaikkia
selitellä. Kun lähden kirjakauppaan, tuon sinulle
Vapahtajan kuvan»,

sanoi äiti. joka oli niin väsynyt, että
kärsivällisyys hetkeksi oli poissa.

Kirjakauppa ja tuo rakas kuva ne nyt pyörivät pikku
Erkin päässä eroamattomina;

ja kun hämärä tuli, puikahti poika ulos. Hän
kulki katuja pitkin ja kurkisti valoisista ikkunoista
sisään. Siellä näkyi paljo kaunista, mutta kaikki
tuo ei Erkkiin mitään vaikuttanut, sellainen ei häneen
koskenut.

Vihdoin hän tuli erään kauppapuodin luo, jonka
hän heti huomasi kirjakaupaksi, koska ikkunoista
näkyi paljon kirjoja ja tauluja. Hän katseli kauan
ja tarkasti sisälle -- ja kummallista!  Siellä oli
kuva, jolla oli sädekehä pään ympärillä, se oli
hänen vapahtajankuvansa näköinen, mutta sentään
ihan toisellainen. Vaan nytpä ei mikään olisi voinut
estää poikaa menemästä sisälle huoneeseen tuota
kuvaa lähemmin tarkastamaan.

Hän riensi sisälle eikä katsonut oikealle eikä
vasemmalle, vaan meni suoraan Vapahtajan kuvan luo, joka
hienoissa kehyksissä riippui seinällä. Poika katseli
sitä kauan järkähtämättä. Eräs vanha herra oli
huomannut hänet ja katseli häntä ihmetellen. Vihdoin
hän kysyi lapselta:

»Mitä sinä katselet?»

»Onko tuo Jeesus?» kysyi lapsi.

»On se Jeesuksen kuva.»

»Oi antakaa minun viedä se kotiin edes vähäksi
aikaa! Isä on kovasti kipeä ja huutaa: Jeesus tule
auttamaan, tule minun luokseni!»

Vanha herra oli hetken vaiti, mutta kysyi sitten:

»Onko isäsi ollut kauan sairaana?»

»On se ollut kauan.«

»Onko hänellä lääkäriä?«

»Ei meillä muita ole kuin äiti ja minä.»

»Eikö teillä ole ollut ketään vierasta, joka on
määrännyt isälle rohtoja?»

»Ei meillä ole ketään ollut, äiti vain on antanut
vähän ruokaa, mutta isä ei ole syönyt.  Mutta kun
vain saisin Jeesuksen meille, niin isä kyllä tulisi
terveeksi. Äiti sanoi, että Jeesus kuulee, kun häntä
rukoilee.»

»Lapsi parka, hän on sinua jo varmaan kuullut. Rukoile
häntä vain, vaikk'ei sinulla kuvaakaan olisi. --
Mutta tässä saat paperin oikein omaksesi, ja siinä on
Jeesuksen kuva.»

Vanha herra otti paperin, jossa Vapahtajan tulo
Jerusalemiin oli kuvattuna. Alla oli painettuna: Jeesus
tulee!

Erkin iloa ei voi kuvata, hän niiasi ja kumarsi ja
silmät säteilivät.

»Tämä on juuri minun Jeesukseni, joka hukkui, kun
tänne muutimme»,

sanoi poika ja aikoi aika kiireesti rientää kotiin;
mutta vanha herra käski hänen odottaa, kunnes hän
itsekin joutuisi mukaan.

Herra puhui vähän aikaa telefoonissa, ja hetken
perästä astui eräs toinen herra puotiin.

Vanha herra sanoi pojalle:

»Saata nyt meidät kotiisi.»

Erkin vanhemmat olivat ihmeissään, kun

poika astui sisään kahden vieraan herran kanssa, mutta
Erkki ei joutanut heistä huolimaan, hän vain riemussaan
näytti paperiansa.

Se oli ihan samallainen kuva kuin se, jonka isä ennen
oli hänelle tuonut.

»Ja nyt tulee isä terveeksi!» vakuutti poika varmana.

Vanha herra oli ottanut lääkärin mukaansa.  Tämä nyt
tutki Heikkiä ja määräsi rohtoja.

»Mutta meillä ei ole millä ostamme»,

sanoi Hilma alakuloisena.

»Kyllä lähetetään, käyttäkää niitä vain kuten
tohtori on määrännyt. Mutta sinä, pieni poika, pysy
aina niin sydämmestäsi kiinni Vapahtajassasi kuin nyt,
niin hän sinut varmaan hyvään kotiin saattaa!»

Herrat menivät pois, mutta muutaman tunnin kuluttua
tuotiin lääkkeitä ja ruokaa.

Pikku Erkki nukkui sinä iltana niin onnellisena, kuin
ihmislapsi vain olla saattaa, sillä tuo rakas kuva oli
vuoteessa hänen vieressään, Jeesus oli tullut hänen
kotiinsa!

Heikki parani vähitellen ja sai hyväntekijöiltään
työtä, mutta pikku Erkki oli vakuutettu siitä, että
Jeesus se oli, joka tuli ja teki isän terveeksi ja kaikki
hyväksi. Ja Erkin usko oli kyllä oikea!

JOULULAHJAT.

Porin kaupungin viidennessä kaupunginosassa oli
pieni talo Vähän Linnankadun varrella, jossa tämän
talon omistaja, eräs porvarinleski asui tyttärensä
kanssa. Itsellään hänellä oli vain kaksi pientä
kammaria ja kyökki asuttavana; kaikki muut huoneet hän
oli vuokrannut eräälle »tirehtöörille».

Sen, mitä leski huoneistaan vuokraa sai, täytyi
riittää hänelle ja hänen lapsilleen vuoden
elinvaraksi. Siihenpä se kyllä menikin niin tasan, ettei
leski kunnolla jaksanut estää taloansa rappeutumasta,
sillä ainapa hänen myöskin tuli auttaa poikaansa,
joka oli ylioppilaana.

Poika, joka luki ahkeraan ja eli säästäväisesti,
koetti itsekin ansaita tuloja, mutta kukapa ei tiedä,
joka vain pääkaupungissa on elänyt, miten siellä
rahat säästäenkin liukuvat käsistä. Kesän hän
oli ollut kotiopettajana maalla eräässä perheessä,
mutta syyslukukauden hän sitten taas Helsingissä kävi
luennoilla. Tätä nuorta ylioppilasta äiti ja sisar
nyt odottivat kotia jouluksi.

He koettivat saada pienet huoneensa niin sieviksi kuin
suinkin, jotta poika niissä hyvin viihtyisi.

»Äiti»,

sanoi tyttö,

»nyt ovat uutimet valmiit, mutta kyllä olenkin saanut
niitä ahkeraan ommella. Kukapa luulisi, että ne ovat
vain kahvisäkkikankaasta. Kun nämät asettelen Ollin
vuoteen eteen, niin tämä etukammari näyttää oikein
sievältä ja Olli saa oman pienen nurkkakammion. Mitä
uutimen kannatin maksoi?»

»Kymmenen markkaa puuseppä otti siitä.  Siinä oli
sitten haat ja kaikki. Määlyt hän pani seinään
myöskin samalla maksulla.»

»Mutta mitähän Olli sanoo, kun näkee nämä uutimet
ja miten sievän yökammion ne hänelle muodostavat?»

»Sanoo, että sinä olet hyvä lapsi, iloitset
kaikesta pienimmästäkin, mitä käsilläsi kokoon
saat. Kylläpä minua monta kertaa on surettanut, kun
en ole sinulle saattanut sellaista sivistystä hankkia,
kuin muut nykyajan nuoret tytöt saavat; mutta kun ei
ollut varaa antaa molempien mennä kouluun, olen pitänyt
tärkeämpänä, että Olli saa opintojansa jatkaa. Hän
meitä kuitenkin kykenee sitten elättämään, jos
maailmassa tarpeeseen tulemme.»

»Olkaa huoleti, äiti, minä olen aivan tyytyväinen.
En minä kaipaa mitään. Olli kotona

--sivu--

ollessaan opettaa ja neuvoo minua sellaisissa asioissa,
joita koulussa opitaan, vaikka hän tietysti ei niin
paljoa ennätä. Äiti minua opettaa talouden toimiin,
ja korutöitä opin, kun katselen, miten muut nuoret
niitä tekevät.»

»Hyvää päivää, Kerttu! Tuletko luistelemaan?
Mandi tulee myöskin»,

kysyi nuori lukiolainen, joka nyt astui sisään. Hänen
vanhempansa asuivat lesken talossa ja poika oli
äskettäin palannut Turusta joululomaa viettämään.

»En nyt jouda. Olli tulee kohta kotiin ja siksi meillä
täytyy olla joulu valmis.»

»Olli, aina vain Olli. Ikäänkuin ei muita ihmisiä
olisi maailmassakaan! Eilen sinä et tullut sen vuoksi,
ettei Olli ollut kotona, jotta olisit hänen saanut
suojelijaksesi muka. Nyt on Mandi sisareni mukana, mutta
taas on Olli estämässä.»

»Mene vain, Kerttu, vähäksi aikaa; hyväähän se
ulkoilma sinullekkin tekee. Tuollaisen pienen virkistyksen
sinä kyllä tarvitset.»

»Menenkö siis, äiti?»

»Menet sinä.» Lukiolaisen puoleen kääntyen jatkoi
äiti:

»Kauan ei Kerttu sentään saa viipyä, sillä parin
tunnin kuluttua minä häntä tarvitsen joululeivoksiamme
leipomaan.»

»Kyllä siksi tulen varmaan»,

vastasi Kerttu ja puki pikaisesti yllensä, otti luistimet
käsi

varrelleen ja läksi sitten niin iloisena, kuin
kuusitoistavuotinen tyttö saattaa olla, kun hän
ahkerasti työtä tehtyänsä pääsee hyvien toverien
parissa raitista virkistystä nauttimaan.

Ulkona seisoi Mandi odottamassa, ja nyt mentiin rantaan
päin.

»Anna minulle, Kerttu, luistimesi kannettaviksi»,

pyysi lukiolainen.

»Kiitos vain, kyllä minä jaksan ne itsekin kantaa.»

»No, etkö ymmärrä, että Elias tahtoo olla
kohtelias»,

sanoi Mandi.

»Miksi en sitä ymmärtäisi, enhän muuten olisi häntä
kiittänytkään.»

»Sinä, Kerttu, ole niin omituinen, et sinä ole
sellainen kuin muut tytöt»,

sanoi Elias.

»Hm -- Siitä kai se tulee, etten ole samoin kasvatettu
kuin muut tytöt. En osaa niin hienosti käyttäytyä
kuin he.»

»Etkö ole pahoillasi, kun et ole kouluun päässyt?»
kysyi Mandi.

»En. Koska äidilläni ei ole ollut varaa antaa minun
mennä kouluun, niin tiedän, että Jumala on sen niin
sallinut ja parhaaksi nähnyt, enkä minä mitään
kaipaa. Olen ihan onnellinen. Työtä on minulla myöskin
tarpeeksi.»

»Niin, ja olet terveempi ja onnellisempi kuin moni,
joka lukee itsensä kalpeaksi ja pilaa terveytensä»,

sanoi Elias.

»Mutta jos lukee kohtuullisesti»,

tokasi Mandi.

»Tarvitseehan ihminen sivistystä.»

»Eikä osaa mitään, kuten sinä ja lukukumppanisi.
Ensin tarvitsee suuria muutoksia tulla teidän
kouluihinne, ennenkuin niistä saaliista hyötyä on.»

»Älä suotta sisartasi loukkaa, Elias. Noin ei Olli
koskaan sanoisi.»

«Niin, mutta kun Mandi on aina ylpeä.  Kyllä kai
Ollikin sinua moittii, jos sinussa moittimista on. Minä
oikein kohta vihaan Ollia, sillä hän on silmissäsi niin
täydellinen, ettei enään muut ihmiset ole mitään.»

»Niin, minä pidän sangen paljon hänestä.  Oikein
kovin hauskalta tuntuu, kun tiedän, että hän jo tänä
iltana on kotona.»

»Keväällä minä tulen ylioppilaaksi, iloitsetko
sitten, kun minä valkolakki päässä tulen kotia?»

»Katsokaa, miten kaunis joki on! Ihan kuin kuvastin,
ja luistelijoita noin paljon!  Rientäkäämme nyt.»

»Taaskin jäit vastauksen velkaa» —

sanoi Elias.

»Kuules Elias, mistä Kokemäenjoki saa alkunsa?»

kysyi Mandi.

»Mistäkö? -- Oohoo sentään, et tiedä sen vertaa!»

»Tiedän kyllä, olemmehan lukeneet siitä koulussa,
mutta minä en muista.»

»Onko se tietoa, semmoinen. Mutta minä en sinulle sano,
koska et tiedä.»

»Kulovedestä se alkunsa saa»,

ilmoitti Kerttu.

»Katsos vain, sinä tiedät.»

»Niin, tottakai, kun Olli on opettanut minulle maantietoa
ja vielä sanonut, että minun etenkin pitää tunteman
Suomen maantietoa.»

»Mutta mitenkä sinä sen muistit, kosk'ei Mandikaan
muistanut, vaikka on niin ahkeraan koulua marssinut.»

»Minä, näes, luen ainoastaan vähän, niin täytyyhän
sen sitten päässä pysyä, mutta sisaresi lukee niin
paljon, ettei mahdu muistiin.»

»Hm -- Mikä siis on parempi, lukea vähän vai paljon?»

»Mistä minä tiedän, kysy oppineilta.»

»Minun mielestäni on viisainta»

»Että riennämme jäälle luistelemaan, jotta sitten
ennätämme ajoissa kotia»,

sanoi Kerttu ja juoksi samassa jäälle, sitoi kiireesti
luistimet jalkaansa ja kiiti sitten eteenpäin niin
nopeaan, että Eliaan ja Mandin oli vaikea häntä
saavuttaa; vaan sitten kuitenkin kaikki katosivat tuohon
kirjavaan joukkoon, joka jäällä oli luistelemassa.

Sillä välin kuin nuoret jäällä olivat huvittelemassa,
istui Teinin leski hetkiseksi pieneen kammariinsa
keinutuoliin levähtämään.

Hän oli juuri saanut joululeivoksensa hyvään alkuun
ja nyt hänellä oli vähäinen lepohetki.

Hänen ajatuksensa lensivät monta vuotta taaksepäin --
hän muisteli monta, monta joulua, jolloin miehensä
vielä eli, jolloin Olli ensi kerran joulukuusen näki
sekä miten lapsi sitten vuosi vuodelta enemmän ymmärsi
iloita joulupuusta. Sitten hän ajatteli tuota pitkää
vuosijonoa, jonka hän oli yksin elänyt lastensa
kanssa, ja monia huolia -- niin, huolet, ne nyt olivat
kaikki ikäänkuin usvan peittäminä. Hän näki vain
kaksi kirkasta valopilkkua, jotka hänen elämäänsä
sulostuttivat, ja ne olivat hänen lapsensa. He olivat
aina tuottaneet iloa äidillensä. Josta enemmän vaivaa
näemme, se meille rakkaammaksi, kalliimmaksi tulee,
ja niinpä Ollikin äidilleen oli, jos mahdollista,
vielä rakkaampi kuin Kerttu, sillä tyttönen oli aina
äitinsä silmäin alla, mutta Olli oli maailmalla
ollut jo pienestä. Äiti oli monta yötä valvonut,
hartaasti rukoillen poikansa puolesta, rukoillut, että
Jumala häntä suojaisi ja varjelisi kaikista vaaroista,
ja varmaankin äidin rukous oli kuultu, sillä oikeinpa
kunnolliseksi tämä poika oli kasvanut.

Äidin näin ajatellessa menneitä vuosia, oli aika jo
kulunut hänen huomaamattansa niin, että luistelijat
palasivat.

Elias seurasi Kerttua sisään, sanoen:

»Tässä hän nyt on, viivyimmekö liian kauan?»

»Ette. En vielä odottanutkaan teitä; kumma, miten
pian aika joutui. Katsokaas vain, johan taikinakin nousee
partaittensa ylitse, hyvä että tulitte.»

»Kiitos hyvästä seurasta, Kerttu, ja hauskaa joulua
teille kaikille! Huomenna tulen katsomaan, minkälaiseksi
Olli on muodostunut lukukauden ajalla.»

Elias läksi ja leski tyttärineen rupesi leipomaan.

Kun saivat viimeiset nisuleivät leivotuiksi, sanoi äiti:

»Minä lähden panemaan uuniin valkeata, leivo sinä
tortut. Leivät ovat hyvässä nousemisessa, mutta kyllä
se tarpeen onkin, sillä päivä on jo puolessa. Kun vain
ehtisimme saada kaikki valmiiksi siksi kuin Olli tulee.»

»Kyllä saamme. Jahka olen tortut leiponut, rupean
siivoamaan huoneita.»

Äiti meni panemaan uuniin valkeata ja Kerttu leipoi ja
täytteli torttuja. Pian ne tulivat leivotuiksi. Hän
kantoi pellit leivoksineen kyökkiin, joka oli kylmä,
sekä rupesi sitten järjestelemään etukammaria kuntoon.

Edellisenä päivänä hän jo äitinsä kanssa oli
molemmat huoneet siivonnut, mutta nyt oli leipomisen
takia vielä vähän epäjärjestystä syntynyt.

Asetettuansa kaikki paikoilleen, hän rupesi naputtelemaan
äsken valmistuneita uutimia etukammarin nurkkaan, johon
puuseppä oli kiinnittänyt niitten kannattimen.

Hän pyyhki vielä tomun suuresta peilisatullista, joka
oli piirongin päällä, ja asetti murattiköynnöksen
sievästi sen yläpuolelle seinään.

Sitten tarkasteli hän huonetta, näyttäisikö se
hauskalta, ja niin hauskalta se tosiaankin näytti,
ettei Kerttu sitä palatsiin olisi vaihettanut. Varsinkin
tuo nurkka, jota hänen ahkeralla kädellään ommellut
uutimet koristivat, näytti sievältä.

»Kerttu, tuo tänne nisukakkupellit, uuni on lakaistu
jo»,

kuului äiti huutavan, ja tyttö riensi takakammariin
sekä vei sieltä pulleiksi nousseet nisukakut pellineen
kyökkiin.

Kun nisuset olivat kypsät ja kellertävinä peitteensä
alla ja tortut par'aikaa uunissa, aukaistiin kyökin ovi
äkkiä ja Olli astui sisään.

»Olli! Hyvänen aika, kun emme ollenkaan kuulleet!»

»Tulin aivan hiljaa ja sitten tunsin niin tavattoman
makean lämpimän leivän hajun, että sen mukaan heti
tiesin tulla tänne.»

»Voi hyvänen aika! Kerttu, vie Olli kammariin; torttumme
ovat uunissa, minä kohta saan ne kypsiksi ja tuon sinulle
lämpimäisiä.

Voi oma poikani, kun nyt todellakin olet kotona!»

»Äiti, me istumme täällä vain, niin kauan kuin
tortut kypsyvät.»

--sivu--

»Ei suinkaan, sinä saat häkää, et sinä tällaisiin
ole tottunut.»

»Kyllä minun hyvin sopii olla täällä, koska äitikin
on. No, katsotaan torttuja nyt, etteivät pala.»

»No niin, ole nyt sitten täällä, kyllä se on
hauskaa.»

»Minä katson uuniin, äiti juttelee Ollin kanssa,
kyllä minä osaan paistaa»,

sanoi Kerttu.

Tortut saatiin valmiiksi ja sitten laitettiin
kahvia. Uunin hiiluksella pannu pian kiehui.

Ollille maistui kahvi sekä äidin ja siskon leivokset
niin hyvältä siellä pienen kodin kahvipöydän
ääressä, ettei hän mielestään sellaista kahvia
eikä sellaisia leivoksia ollut sitten maistanut, kuin
hän kotoaan lähti.

Siinä he nyt istuivat kahvipöydän ääressä
juttelemassa. Kerttu kertoi luistinretkestänsä sekä
uusista uutimista, jotka hän jouluksi oli saanut
valmiiksi, ja Olli puhui tutkinnoistaan, jotka hän
oli suorittanut, sekä että hän Juhannukseksi aikoi
päästä papiksi.

»Ja huomenna aion ensi kerran saarnata täällä
kirkossa»,

lisäsi hän vielä.

»Sinäkö! Ja minä saan siis todellakin kuulla sinun
julistavan Jumalan sanaa seurakunnallemme!  Oi rakas
poikani, tämä on joululahja sellainen, ettei suinkaan
mikään äiti parempaa ole saanut. Mutta sinun täytyy

oitis mennä rovastille asiasta ilmoittamaan.»

»Sen olen jo tehnyt, äiti kulta. Minä jo muutamia
päiviä takaperin ilmoitin sen hänelle; mutta täytyy
minun kuitenkin mennä kysymään, suostuiko hän
pyyntööni.»

»Mutta pitäisihän sen oleman sanomalehdessäkin.

Se äsken juuri tuotiin, vaan minä en sitä
silloin joutunut katsomaan, kun äiti huusi leipiä
kypsentämään.»

Sanomalehti otettiin esiin.

»Kas, onhan siinä oikein tuossa alussa: Joulupäivänä
saarnaa suomal. puolip. saarnan kello 12:00 ylioppilas
Olli Teini. Oikein se on siinä sinun nimesi! Mitähän
nyt sanovat meidän vuokralaiset ja kaupunkilaiset? --
Oi sentään, että minun silmäni sinun näkevät
saarnastuolissa!  En sellaista iloa luullut näkeväni.»
Äiti rupesi ilosta itkemään.

»Äiti hyvä, olen sitä jo kauan tuuminut, mutta en
tahtonut mitään puhua, ennenkuin nyt vasta, sillä
minä pelkäsin, että jokin este olisi saattanut tulla,
joka olisi toivomme tehnyt tyhjäksi.»

»Kyllä se olikin paras, sillä nythän tämä on oikea
joululahja meille»,

sanoi Kerttu.

»Niin, paras joululahja, minkä olisin saattanut
saada. Ei sellaista joululahjaa moni äiti saakkaan.»

Tunnit kuluivat joutuisaan, ja Teinin lesken

kammarissa sytytettiin lamput ja kynttilät.

Pienoinen joulukuusikin paloi etukammarissa.

Joululahjoja heillä ei ollut useita, mutta vähän
kuitenkin. Ollille oli äiti kutonut lämpimät sukat
ja Kerttu oli ommellut paitoja ja kauluksia, jotka
hän sitten itse oli silittänyt kiiltäviksi. Olli
oli ostanut kirjan äidilleen ja Kertulle. Siinä
joululahjat kaikki. Niistä näkyi kuitenkin, että he
kukin rakkaudella olivat muistaneet toisiansa.

Kerttu aikoi nyt mennä pöytää kattamaan, mutta samassa
jokin tömähti ovea vastaan sen ulkopuolella. Olli
juoksi katsomaan; siellä ei ketään näkynyt, mutta
paketti, jonka päällekirjoitus oli Kertulle, löytyi
oven takaa. Kerttu sen aukaisi, ja siinä oli Runebergin

»Hanna»

korukansiin sidottuna.

»Katsoppas vain, muualta tullut lahja»,

sanoi Olli.

»Keneltä sisarkultani tämän on saanut?»

»Jollen sinulta, niin en tosiaankaan tiedä»,

sanoi Kerttu, mutta hänen punastuvat poskensa
kuitenkin ilmaisivat, että hän aavisti, keneltä
lahja tuli. Iloisena ja tyytyväisenä läksi hän nyt
kattamaan illallispöytää, ja hetken perästä tuli
hän käskemään äitiänsä ja veljeään ruoalle.

Illallisen jälkeen äiti lastensa kanssa veisasi
jouluvirren ja sitte Olli vielä luki iltarukouksen,
jonka jälkeen he menivät levolle.

Joulu-aamuna äiti läksi lapsinensa kirkolle.

Olli meni sakaristoon, mutta äiti ja tytär kirkkoon,
joka oli väkeä täynnä. Kun leski lähestyi sitä
penkkiä, jossa hän tavallisesti oli istunut, tekivät
penkissä istujat kohta nöyrästi tilaa, ja leski
ajatteli:

»Tämä on poikani tähden -- mitäpä he minulle,
köyhälle leskelle, muuten tilaa tekisivät.»

He istuivat penkkiin, siunasivat, ja äiti rukoili
hartaasti, että Jumala antaisi voimaa ja taitoa Ollille,
jotta hän saattaisi niin julistaa Herran sanaa, että
se ihmisiä ohjaisi oikealle tielle. Kun hän näin
oli huokauksensa korkeuteen lähettänyt, katsoi hän
ympärilleen.

Kirkko oli valoisa, ja ihmisiä oli tullut läheltä
ja kaukaa. Kävellen ja ajaen olivat he rientäneet
joulujuhlaa viettämään, kuten aina ennenkin, mutta
lesken mielestä kaikki nyt olivat tulleet hänen
poikansa tähden, kuullaksensa, kun hänen poikansa
saarnasi. Kukapa ei sitä olisi tehnyt, rientänyt
vaikka mimmoisen pyryn lävitse. Hän ajatteli, että
muut olisivat tehneet kuten hänkin. Kaikki ihmiset
nyt katsoivatkin juuri häneen ja Kerttuun, ne varmaan
ajattelivat, että he olivat onnellisimpia ihmisiä
maan päällä. Kentiesi eivät aivan väärässä
olleetkaan. Näin äidin ajatukset pyörivät
hänen lemmikkinsä ympärillä, kunnes poika astui
saarnastuoliin. Silloin hän pani kätensä ristiin ja
kuunteli levollisena

saarnaa. Hän oli poikansa puolesta rukoillut ja oli varma
siitä, että Jumala oli rukouksen kuullut. Tyytyväisenä
läksikin hän taas jumalanpalveluksen loputtua
kotiansa, sillä yksinkertaista ja selvää sanaa oli
Olli saarnannut.

Päivällä Elias tuli Teinin perheen luo ja onnitteli
Ollia, joka jo noin pitkälle oli ehtinyt.

»Koska minä näihin asti ennätän sinun jälkiäsi
seurata?» sanoi hän.

>Ei siihen tarvita paljoakaan aikaa, kyllä sinä saarnaan
pääset»,

vastasi Olli.

"Mutta minä en tahdo, ennenkuin sitte vasta, jahka jo
pian papiksi tulen. Niinhän sinäkin teit, ja Kerttu
sanoo aina, että kaikki on parasta, mitä sinä teet.»

»Vai niin, sitte hän varmaankin arvoni laskee liian
korkealle.»

»Niin -- nyt taas sinä Elias lavertelet.  Enhän minä
sillä tapaa ole sanonut koskaan.»

»Noh, sopikaa pois. Kerttu, tuleppas näyttämään
tuota kaunista joululahjaasi, josta emme tiedä, mistä
se on tullut.»

»Pukki sen toi, niin minulle aina ennen vakuutettiin,
kun lapsena lahjoja sain, ja siihen selitykseen aion
vieläkin tyytyä»,

sanoi Kerttu, tuodessaan kirjansa esille.

Elias katsoi sitä, kysyen:

»Pidätkö tuosta kirjasta?»

»Pidän. Olen lukenut sen jo kertaaseen, mutta aion
vielä toiseen kertaankin lukea.»

Kerttu kyllä aavisti, kenen antama kirja oli.

Joululomalla Elias usein kävi Teinin perheessä; siellä
hän viihtyi erinomaisen hyvin.

Joskus hän sai Mandi sisarensakin mukaansa, mutta vain
harvoin, sillä Mandi, joka oli varakkaan tirehtöörin
tytär ja ylellisyyteen taipuvainen, ei viihtynyt näitten
ahkerien ja vaatimattomien ihmisten parissa.

— Joutuisasti lyhyen joululoman päivät riensivät
loppuun ja nuorukaiset läksivät pois, Elias lukioon,
tullaksensa keväällä ylioppilaaksi, ja Olli Helsinkiin,
pyrkiäkseen papiksi Juhannukseksi.

II

Kevättuuloset suhahtelivat kaupungin lehtokäytävien
siimehikkäissä puissa. Nuori vihreys levitti herttaista
kevättuoksua. Juhannuslehdossa käveli herroja ja naisia
hienoissa puvuissa; he olivat nauttimassa kevätpäivän
raitista ilmaa. Vaan oli toisia ihmisiä, jotka hyörivät
ja pyörivät niin, etteivät huomanneetkaan sitä suloa,
mitä luonto tarjosi, sillä siihen heillä ei ollut
aikaa. Nämät olivat ne, jotka kaupungissa muuttoa
tekivät kesäkuun ensi päivänä. Pitkin kaupungin
katuja kulki pitkät jonot muuttokuormia ja ihmisiä,
jotka kantoivat, mitkä tuolia, mitkä peiliä, kasvia
y. m.

Teininkin lesken taloon nämä hommat ulottuivat, sillä
Eliaan isä oli saanut tirehtöörin viran Helsingissä
ja oli myöskin muuttopuuhissa.

Toisia muutti hänen sijaansa. Eräs keski-ikäinen,
naimaton kauppias oli katsonut lesken huonerivin itselleen
sopivaksi ja kauppaliikkeelleen etuisaksi sekä oli siis
vuokrannut huoneet.

Elias oli päässyt ylioppilaaksi ja saanut valkoisen
lakin. Hän oli näinä viimeisinä päivinä tavan takaa
käynyt lesken luona.

Asioita karttui liian runsaasti, mutta Kertulla
tavallisesti oli niin kiire, ettei hän Eliaan kanssa
joutunut pitkiä puheita pitämään. Nyt Elias taas
tuli Teinin lesken luo, vaan kun Kerttu oli ulkona,
kaupungissa asioilla, kysyi hän maltittomasti:

»No milloinka hän kotia tulee? Tuleeko jo pian?»

»Ei suinkaan hän kauan viivy. Olisiko teillä mitään
asiaa hänelle?

»Olisi kyllä.»

»Enkö minä saata asiaanne toimittaa?»

«Noh, ette juuri. Kyllä minun tarvitsee häntä
tavata.»

»Nuori herra istuu sitten, kyllä hän pian tulee.»
Leski lähti toimiinsa ja Elias käveli huoneessa edes
takaisin, katsoi kelloansa tavan takaa sekä hyräili
jotakin nuottia. Pöydällä kukoisti kaunis punainen
ruusu ja Elias katseli sitäkin ajan vietteeksi --
hän käänteli kukkaruukkua ja tarkasteli sitä
joka puolelta, ikäänkuin hän olisi etsinyt siitä
jotakin erinomaista tahi luullut sen joksikin muuttuvan,
mutta semmoisenaan se kukkaruukku vain pysyi. Siinä
maltittomana istuessaan kuuli hän vihdoin Kertun tulevan
ja riensi ovea aukaisemaan.

»Kah, sinäkö täällä olet! Etpä usko, kuinka
kaunista siellä ulkona on; en koko päivänä tahtoisi
sisälle tulla, jos vain olisi ulkona sopivaa työtä.»

»Kyllä minä toimitan sinulle hauskaa työtä, siksipä
juuri olen täällä sinua odottamassa.  Mandi ja
minä olemme muutamien muitten kanssa päättäneet
mennä krokettipalloja lyömään ja tahtoisimme sinua
mukaan. Juoksupojan olen jo edeltäpäin lähettänyt
sinne palloja viemään.»

»Kiitoksia paljon, olisi se kovin hupaista, mutta
en tiedä varmaan, saatanko tulla, sillä minun on
kovin kiire; on ommeltavana liinavaatteita, joitten
täytyy välttämättömästl tulla valmiiksi siksi
kun Olli Turusta pappina kotia palaa. Hän lähtee
sitten oitis apulaiseksi jonnekkin ja vaatteet pannaan
hänen mukaansa. Ei tiedä vielä, kuinka kauas hän
määrätään.»

»Kuules, minä lähden huomenna enkä sitten enään
tule sinua pyytämään. Olli on sentään onnellinen --
sinä istut mieluummin ompelemassa hänelle, kuin tulet
viimeisenä iltana, jona minun näet, meidän kanssamme
huvittelemaan.»

»Sinä olet ihan väärässä. En minä hetkeäkään
tuumi, kumpaa halukkaammin teen, vaan mitä minun on
tekeminen.»

»Tietysti teet sitä, mitä sinua haluttaa.»

»Joka vain haluansa tyydyttää, kyltyy pian
huveihinkin.»

»Koska sinä noin tuumivaksi olet tullut?»

»En ole tietääkseni ollut kevytmielinen koskaan, enkä
usko, että sinäkään sitä tahdot sanoa. Olet pahalla
tuulella, mutta sitä et saa olla. Ehkä tulen mukaan --
saatanhan ommella vielä ahkerammin sitten taas, ovathan
aamut valoisat ja illat pitkät.»

Kerttu meni äidilleen ilmoittamaan, että Elias tahtoi
häntä huviretkelle.

»Mihinkä nyt sitte menette?» kysyi äiti.

»En tullut kysyneeksi, kun ajattelin, etten kentiesi
joutuisi, kun niitä Ollin paitoja vielä on monta
valmistamatta.»

»Jahka minä kysyn, minnekkä lähtevät.»

Äiti ja Kerttu menivät Eliaan luo ja äiti kysyi,
minne mentäisiin.

»Luusoorin mäelle lähdetään. Siellä saamme vähän
virvoituksiakin. Älkää nyt antako kieltävää
vastausta; ken tietää, koska minulla on tilaisuutta
pyytää Kerttua huvimatkalle.»

»Mene sinä vain, Kerttu. Te, Elias, olette aina ollut
hyvä meidän tytölle, joka kuitenkin on ylen vähän
saanut nauttia niitä iloja, mitä toisille nuorille on
tarjona. Mutta kuten ennenkin, varoitan teitä, ettette
kauaa viivy.  Olen aina voinut luottaa teihin.»

»Ja saatte sen tehdä vastakin.»

»Kiitoksia, äiti!» sanoi Kerttu.

»Nyt

--sivu--125--

saamme hauskan retken, kun ilmakin on noin ihana.»

»Tuletko oitis? Meillä on jo tyttöjä odottamassa.»

»Tulen, puen vain ylleni.»

»Minä menen siis sanomaan, että tulet.  Hyvästi!»

»Sinä nyt taas viivyit siellä matamin luona»,

sanoi Mandi, joka kumppaneineen seisoi pihalla.

»Aioin juuri tulla sinua hakemaan.  Mitä siellä nyt
taas kursailtiin -- eikö Kerttu tullutkaan?»

»Kyllä hän oitis tulee.»

»Ehkä saat hänestä svägerskan» -- sanoi eräs
nirppanenäinen tyttö.

»Kas, miten Helmi on ivallinen. Elias vain sen vuoksi
tahtoo häntä mukaan, että hänen tulee Kerttua sääli,
sillä tytön täytyy aamusta iltaan ahkerasti olla
työssä.»

»Onko hän tuon matamin tyttö, jonka luona te asutte?»
kysyi eräs Nänni niminen tyttö.

»On»,

vastasi Mandi,

»ja hän on leikkinyt meidän kanssamme pienestä
tytöstä. Nyt, kun huomenna muutamme pois, tahdomme
että hänkin tämän viimeisen kerran, kun huvittelemaan
menemme, tulee mukaamme.»

»Hän on siis vain tuollainen matamin tyttö»,

sanoi Helmi ja rupesi hyräilemään:

»Ostat hatun, ostat kapan, röökinäksi muodostut.

Uh, kuinka on kuuma tänään!  Olisin halusta jättänyt
sadetakkini kotia, mutta mamma vaati minua ottamaan sen
mukaani illan vuoksi. Hän arveli, että ilma kävisi
kosteaksi. Ehkäpä tuo Terttu eli Kerttu, tahi miksikä
häntä nimitit, ottaisi kantaaksensa tämän, kun
antaisin hänelle pienen juomarahan.»

»Mitä tuumitkaan!» huudahti Mandi.

Elias katsoi harmista säihkyvillä silmillä Heliniin
ja lausui:

»Te olisitte todellakin hyvin kohtelias sille tytölle,
jolle me olemme koettaneet hankkia lepopäivän. Kantaa
teidän takkianne, se ei saa tapahtua! Ennen —»

Hän ei saanut jatkaa, sillä samassa Kerttu jo tuli. Hän
oli niin sievän, iloisen ja raittiin näköinen,
että sekä Helmi että Nänni ihmeekseen häntä
katselivat. Pieni veitikkamainen hymy hänen huulillaan
lisäsi myöskin hänen kauneuttaan. Kerttu oli kuullut
loppu-osan nuorten keskustelusta, ja sepä hiukkasen
häntä nyt huvitti.

Mandi esitti kumppaneillensa Kertun, ja sitten he
läksivät matkalle. Tiellä lisääntyi heidän seuraansa
vielä kolme nuorta herraa.

Kun vähän matkaa olivat kulkeneet, sanoi Kerttu
hymyillen:

»Ehkäpä minä saisin kantaa Helmi neiden takkia;
minulla kentiesi on vähän enemmän voimia.»

»Ei, ei suinkaan, mitäpä te paremmin jaksaisitte.»

»Kyllä maar, eihän minun ole ollut vara elää niin
hienosti kun teidän.»

Helmi oli aivan häpeissään, mutta nuoret herrat
riensivät ottamaan hänen takkinsa, ja Helmi unohti pian
tukalan asemansa siitä ilosta, että herrat kilpailivat
hänen takkinsa kantamisesta.

Kun Luusooriin tulivat, alkoivat he krokettia lyödä,
joivat sitte kahvia, ja leikkivät taas siksi, että
oli aika lähteä kotia. Hauskaa heillä oli ollut,
eikä kukaan enää muistanut, että Kerttu oli vain

»matamin tyttö»,

sillä hän oli niin sievä ja herttainen, niin
viehättävä, että sekä herrat että naiset häneen
mieltyivät.

Muut herrat, paitsi Elias, menivät saattamaan Helmiä
ja Nänniä heidän kotiinsa.

Elias, joka seuraavana päivänä oli muuttava Porista,
läksi kotia suorastaan, mutta Kertun hän kuitenkin
saattoi hänen äitinsä luo, jotta samalla saattaisi
jäähyväiset sanoa.

Teinin leski ei ollut etukammarissa. Kerttu käski Eliasta
istumaan ja meni äitiänsä keittiöstä etsimään.

»Minä tulen oitis, pesen vain käteni ensin ja pistän
puhtaan vyöliinan eteeni»,

sanoi äiti, joka oli perunoita kuorimassa.

»Panen teevettäkin tulelle ensin, ehkä se kyllä
hyvältä maistuisi.»

»Ei hän joudu viipymään.»

»Soo, soo, no kyllä minä pian tulen.»

Kerttu meni jälleen Eliaalle seuraa pitämään.

Elias istui pöydän ääressä ja katseli ruusua, joka
siinä kukki, sekä sanoi, kun Kerttu tuli:

»Kuules, anna minulle muistoksi tuo puolipuhjennut
ruusu. Minä tulen joskus vaihettamaan sitä täydesti
puhjenneeseen, jos saan.»

Kerttu otti sanaakaan sanomatta kukan ja antoi sen
Eliaalle.

Kun äiti tuli sisälle, oli ruusu Eliaan napinlävessä.

Äiti kiitti Kertun puolesta kaikesta siitä hyvästä,
mitä Elias oli osottanut Kertulle, ja sitten sanottiin
jäähyväiset.

Seuraavana päivänä läksi tirehtööri perheineen pois
ja kauppias P. tuli hänen sijaansa.

Teinin leski oli taas tavallisissa toimissaan ja Kerttu
ompeli liinavaatteita Ollille, mutta neula, jolla hän
tavallisesti ahkeraan työtä teki, lepäsi nyt välistä
hänen käsissään ja hän istui miettiväisenä. Vihdoin
aukaisi hän akkunan. Kesätuulonen suhahteli
sirenipuitten latvoissa -- se suhahteli niin
kummanlaisesti Kertun mielestä. Kuiskailiko se:

»hyvästi, iäksi hyvästi!» -- vai kuiskasiko se:

»hyvästi, me tapaamme toisemme jälleen!» -- tästäpä
ei Kerttu saanut selkoa.

Neljä vuotta oli kulunut siitä, kuin ensi kerran tulimme
Teinin lesken tuttavuuteen.

Samalla paikalla, samassa huoneessa kuin silloinkin
hänen tyttärensä nytkin istui ompelemassa, ja kiire
hänellä näkyi olevan. Joulu lähestyi ja hän ompeli
joululahjoja. Olli oli pappina Hämeessä. Hän oli jo
kolmatta vuotta ollut naimisissa, ja Ollin pikku Mannelle
Kerttu ompeli vaatteita, niin somia ja sieviä, että
isoäiti oikein halasi nähdä sitä pientä olentoa,
joka niihin oli pukeutuva.

Ollilta oli tullut kirje, jossa pyydettiin, että
äiti ja sisar tulisivat joulua viettämään
hänen kotiinsa. Teinin leski luki tavan takaa tuota
kirjettään; siinä oli hänen mielestään aina jotakin
uutta. Nytkin hän taas sanoi Kertulle:

»Kuules, tyttöseni, mihinkä laskin Ollin kirjeen, en
muista oikein, mitä hän kappalaisentilastaan kertoi.»

Kerttu nousi heti ja toi piironginlaatikosta
kirjeen. Äiti asetti silmälasit nenälleen ja luki:

»Äiti rakas!

Tulkaa nyt jouluksi Kertun kanssa katsomaan meitä
-- katsomaan oman poikanne kotia, ja tuota pientä
pojanpoikaanne, jota juuri opetamme sanomaan

»Mummo».

Pikku Mannen huulet ovat jo monesti aivan pitkällä, kun
hän niin sydämmestään koettaa oppia kalliin äitimme
nimeä mainitsemaan, mutta ei se vielä häneltä käy,
vaan kun äiti muutaman päivän täällä on ja välistä
häntä polvillaan pitää, niin hän varmaankin oppii
Mummoa huutamaan.

Annini on kovin iloinen siitä, että nyt vihdoin saamme
pysyä alallamme, kun meillä on oma kappalaisentila,
enkä minäkään ole vähemmän tyytyväinen. Kuinka
iloiseksi äiti tuleekaan, kun näette, että Jumala on
siunannut köyhän poikanne niin, että hänellä nyt on
talo, karjaa ja kaikkea tarpeeksi. Vaimoni on sellainen
toimelias pastorinrouva, että kaikki emännätkin
hänestä pitävät

»Voi, voi, tuota Ollia -- kaikkia hän nyt puhuu
huvitellaksensa minua. Sellainen hän juuri on kuin
ennenkin. Mitäpä se poika mummon nimeä osaisi sanoa,
kun ei vielä ole edes nähnytkään. Lieneekö tuo Annin
näköinen vai Ollinko. -- Kylläpä olisi hauska nähdä!
Hm, kauniit ovat molemmat, tulkoon sitte isäänsä
taikka äitiinsä.»

»Äiti, kauppias P. näkyy tulevan tänne.

Hän varmaankin tulee vuokraansa maksamaan.»

»Niin tulee, laske pois kirje.»

Kauppias astui sisälle.

»Hyvää päivää — aina Kerttu neiti on yhtä
ahkera.»

»Hänellä on vähän kiirettä ollut, aiomme lähteä
jouluksi poikani luo. Saimme häneltä kirjeen, ja hän
niin hartaasti pyytää meitä tulemaan.»

»Jaa niin, mitä minun tuli sanoa, niin, neiti ompelee
siis joululahjoja?»

»Niin teen, siksipä on vähän kiirettä ollut.»

»Pelkään, että liiaksi rasitatte itseänne.»

»En ikään, kyllä sitten taas joulun aikana joudun
lepäämään.»

»Ei hän liiaksi rasittuneelta näytä ja terve hän,
Jumalan kiitos, on ollutkin. Ei siitä nuori pahene,
vaikka välistä vähän kiirettäkin on.»

»Jaa niin, tuota noin, minä tulin vuokraani
maksamaan. Tässä on, ehkä neiti on hyvä ja tarkastaa,
onko oikein laskettu.»

»Kyllä maar siinä on oikea määrä; kukapa paremmin
osaisi laskea kuin kauppamies.»

Leski meni panemaan kahvipannunsa tulelle ja Kerttu
tarjosi paperossia. Siinä nyt oli kauppiaan kovin hauska
istua, tuossa kodikkaassa, lämpimässä huoneessa,
näitten herttaisten naisten parissa. Hän oli sen aina
huomannut, joka kerta, kun hän tuli vuokraansa maksamaan,
että heidän olisi erin

omaisen hyvin sopinut aina asua yhdessä; silloin
hänen tietysti ei olisi tarvinnut vuokraa maksaa ja
naiset olisivat hoitaneet hänen talouttaan ja hän olisi
työnsä tehtyä saanut polttaa paperossia ja Kerttu olisi
istunut hänen rinnallaan ommellen -- niin, ommellen
tuollaisia somia pikku esineitä. Tämä perhekuva oli
nyt niin elävänä hänen silmiensä edessä, että
ukko ajatteli:

»Minun täytyy se asia nyt esittää hänelle, sitä
ei auta kauemmin tuumia.» Hän tarttui Kertun käteen,
jonka tämä ujosti veti pois, ja sanoi:

»Jaa niin, minä tahdoin vain sanoa, että minun
nyt vihdoinkin täytyy ilmoittaa, että, että minä
teitä rakastan ja pyydän teitä sulostuttamaan minun
yksinäistä elämääni.»

Kerttu sanoi vakaalla äänellä:

»Sitä en saata. Minä teitä kunnioitan, vaan rakastaa
teitä en saata.»

»Jaa niin, en minä vastausta heti olisi tahtonut,
miettikää nyt ensin, ehkä sentään vielä toisinkin
ajattelette.»

»Kyllä minun päätökseni on varma, mutta älkää
sentään meihin suuttuko, vaan olkaa ystävällinen
kuten ennenkin.»

Äiti tuli samassa kammariin ja käski Kertun tuoda
kahvi-asettimet sisälle. Kun Kerttu oli mennyt, puhui
kauppias asiansa äidille.

»Odottakaa, ehkä hän sentään asiaa mietittyänsä
ajattelee toisin»,

vastasi äiti. Kerttu

toi kahvia ja kauppias joi sekä poltteli välillä
paperossiansa, mutta ei hän sentään kauan viipynyt
enään. Hänen mentyänsä sanoi äiti: »Kerttu, etkö
tehnyt hullusti, kun et ottanut kauppiasta? Kentiesi
elämäni on hyvinkin lyhyt, olisi ollut hauskaa, kun
olisin nähnyt sinun hyvässä suojassa.»

»Jos jäänkin äidistä yksin, jota Jumala varjelkoon,
en ole turvaton. Jumala minua kyllä suojaa ja minä
osaan tehdä työtä, ei minulla siis ole mitään
hätää. Sitäpaitsi en koskaan elatukseni vuoksi miestä
ota, enkä luule, että äitikään sitä tahtoisi.»

»En, lapseni, mutta tämä kauppias on kunnioitettava
mies, vaikka hän näin naisten seurassa on vähän
ujo ja kömpelö. Luulin toki sinun saattavan häneen
rakastua, mutta sinulla on ehkä toinen vielä
rakkaassa muistossa, vaan sellaiset nuoruuden unelmat
ovat pilventakaisia. Neljä vuotta on siitä kuin Elias
läksi -- mitenkä saattaisi nuorukainen muistaa lapsuuden
ystävää niin kauan, kun ei ole häntä kertaakaan
nähnyt sillä aikaa.

— Eihän teidän välillänne mitään sopimusta
ollut?»

»Ei, äitini, vaan hän tulee kuitenkin kerran.»

»Katso, ettei pettynyt toivo sydäntäsi muserra; parempi
olisi unhottaa hänet. En minä kuitenkaan sen vuoksi
kehoita sinua kauppiaalle menemään, sillä vastoin
tahtoansa ei

kenenkään pidä avioliittoa rakentaa. Sinä olet joka
joulu tuntemattomalta saanut kirjan joululahjaksi --
onko antaja ehkä sentäänkin sinulle tuttu?»

»Niin luulen. Ja, äiti, kerran hän tulee itse,
sen uskon lujasti. Antakaa minun olla onnellinen
luottamuksessani.»

»Ole, lapseni, en puhu kauppiaasta enään koskaan.»

Joulun edelliset lyhyet päivät riensivät nopeasti
ja Teinin leski tyttärinensä läksi Hämeeseen Olli
Teinin kappalaisentilalle.

Kynttilät olivat sytytettyinä Ollin kodissa.

Joulukuusi levitti herttaista valoansa yksinkertaisen
maapappilan saliin. Iso-äiti istui teepöydän
ääressä, Olli oli itse tuonut pikku Mannen hänen
syliinsä ja Anni oli asettanut jakkaran iso-äidin
jalkojen alle, jotta hän istuisi oikein mukavasti. Sitten
juotiin teetä.

Kun ensi kuppi oli juotu, rupesi joululahjoja tulemaan
joka ovesta ja pikku Mannelle kaikkein enimmän. Kaikki
muut, paitsi Kerttu, olivat iloisia, mutta hän oli
tavallista vakavampi.

Anni meni vähän kyökkitoimiinsa, vaan palasi samassa,
tuoden muassaan postilaukun.

»Olli, posti on tullut»,

sanoi hän,

»aukaiseppas tämä laukku, kentiesi löydämme
sieltäkin lahjoja».

Olli aukaisi laukun ja otti sieltä sanomalehdet sekä
paketin, jonka päällekirjoitus oli: »Neiti Kerttu
Teinille».

»Katsokaa, tämä paketti on tullut Poriin ja sieltä
se on tänne lähetetty."

Kerttu lensi aivan punaiseksi, paketti oikein poltti
hänen käsissään, mutta hän ei sitä kuitenkaan
aukaissut. Olli otti sanomalehdet ja silmäili niitä
vähäisen.

»No nyt on Elias suorittanut erotutkintonsa. Kohta kai
hän siis lähtee Turkuun»,

sanoi Olli.

Kerttu hiipi hiljaa pois huoneesta, saadaksensa rauhassa
avata pakettinsa. Kirjan se sisälsi, ja kirjan nimilehden
sisäpuolelle oli kirjoitettu:

»Kohta tulen perimään puhjennutta ruusuani.»

Sillä välin kävi etehisen ovi ja Olli kiirehti
katsomaan, kuka sinne tuli. Olikohan se ehkä joku, joka
häntä tahtoi kesken joulu-iloa sairaan luo? Turkkiin
puettu mies --

»Elias!  hyvänen aika, enhän sinua aikonut tuntea!»

»Suo anteeksi, että näin tulen teidän joulurauhaanne
häiritsemään, mutta aikomukseni olikin lähteä
äitisi luo Poriin. Niinpä kävinkin ja ennätin vähän
sopivampaan aikaan; mutta siellä kuulin, että äitisi
ja sisaresi ovat täällä. Koska minun jo uudenvuoden
ajoissa täytyy olla Turussa, jonne en tahtonut lähteä
näkemättä heitä, niin päätin tulla tänne.»

»Ja olet erittäin tervetullut kaikille»,

vastasi Olli.

»Käy nyt osaa ottamaan meidän joulu-ilostamme».

He menivät saliin, jossa taas syntyi ilo.

Elias katseli etsien ympäri huonetta ja kysyi vihdoin:

»Missä on Kerttu?»

»Kerttuko? niin tosiaankin, hän on poissa»,

sanoi Anni.

»Hän ehkä meni aukaisemaan postissa tullutta
joululahjaansa tuonne kammariin.

Menkää sinne vain häntä tervehtimään, hän
varmaankin kovin hämmästyy.»

Kerttu istui miettiväisenä, kirja sylissä, kun Anni
aukaisi oven, sanoen:

»Kerttu, tässä tuon luoksesi vanhoja tuttavia.»
Sen jälkeen riensi hän taas saliin, teetä kuppeihin
kaatamaan.

»Elias!» huudahti Kerttu, vaan samassa hän onnellisesti
hymyillen tarjosi kättä Eliaalle, joka sulki hänen
syliinsä, sanoen:

»Nyt tulin perimään puhjennutta ruusuani!»

»Minä tiesin sinun kerran tulevan, en koskaan ole
sitä epäillyt»,

vastasi Kerttu.

Vähän aikaa juttelivat he keskenänsä ja menivät
sitten käsitysten saliin, jossa Elias uutena
perheenjäsenenä sydämmellisesti otettiin vastaan.

Ollin pappilassa vallitsi nyt onni, rakkaus ja rauha, ja
iso-äidin ilo oli oikein täydellinen, kun pikku Manne,
jonka Olli oli vienyt

--sivu--

Elias sedälle onnea toivottamaan, vähän suutaan
nirpistäeri kurkotti käsiänsä mummollensa, sanoen:

»Mum -- mummo.»

»Vielä yksi joululahja lisää!» huudahti iso-äiti,

»lapsi osaa sanoa mummo».

Myöhempään illalla sanoi Teinin leski: »Olli,
kiittäkäämme Herraa kaikesta hyvästä, jota Hän
meille on tänäkin päivänä suonut.»

Olli otti kirjan, josta hän luki rukouksen, ja sitten
veisasivat he kaikin yhdessä jouluvirren.

Sen jälkeen tämä onnellinen perhe sanoi yöhyväiset
toisillensa.

Yöllä, kun kaikki jo nukkuivat ja kuu laski kalpean
valonsa Ollin pappilan akkunoille ja tähdet taivaalla
kirkkaina tuikkivat, valvoi leski vielä. Hän tunsi
itsensä yksinäiseksi: nuo lapset, jotka hänelle olivat
kaikki tässä maailmassa, joita hän niin suurella
huolella oli kasvattanut, heidän sydämmessään oli
nyt vieras häneltä anastanut ensimmäisen sijan ...

Tuota ajatellessaan kuvautui hänen silmiensä eteen
lapsi, joka kurkotti hänelle pienet kätösensä,
huutaen:

»Mummo!» Kaunis hymyily levisi hänen kasvoillensa ja
yksinäisyyden tunne haihtui sydämmestä.

Loppu.
The end.


